“An Saindong Ama Maheherakon”\nAn Torrengbantayan—Pag-aadalan na Edisyon | Setyembre 15, 2007\nBASAHON SA Albanian Aleman American Sign Language Armenian (West) Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Czech Danish Dutch English Español Estonian Ewe Ga Greenlandic Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Pranses Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Sranantongo Swahili Tagalog Tatar Thai Tsonga Turkish Ukrainian Urdu Vietnamese\n“Padagos kamong magin maheherakon, kun paanong an saindong Ama maheherakon.”—LUCAS 6:36.\n1, 2. Paano an mga tataramon ni Jesus sa mga eskriba asin Fariseo patin sa saiyang mga parasunod nagpapaheling na kawiliwiling kualidad an pagkaherak?\nAN LEY na itinao paagi ki Moises igwa nin mga 600 na kahagadan asin regulasyon. Maski ngani mahalaga an pag-otob sa mga obligasyon sa Ley ni Moises, mahalaga man na marhay an pagpaheling nin pagkaherak. Isipon an sinabi ni Jesus sa mga Fariseo, na dai nagin maheherakon sa iba. Duwang beses na sinaway nia sinda, na itinotokdo an ipinagboot nin Dios: “An boot ko pagkaherak, asin bakong atang.” (Mateo 9:10-13; 12:1-7; Oseas 6:6) Sa pagtatapos kan saiyang ministeryo, si Jesus nagsabi: “Herak man sa saindo, mga eskriba asin Fariseo, mga parasaginsagin! huli ta nagtatao kamo nin ikasampulong kabtang kan yerbabuena asin kan anis patin kan komino, alagad liningawan nindo an mas magabat na mga bagay kan Ley, arin na baga, an hustisya asin pagkaherak patin kaimbodan.”—Mateo 23:23.\n2 Dai manenegaran, ibinilang ni Jesus na mahalagang marhay an pagkaherak. Sinabihan nia an saiyang mga parasunod: “Padagos kamong magin maheherakon, kun paanong an saindong Ama maheherakon.” (Lucas 6:36) Minsan siring, tanganing ‘magin mga paraarog sa Dios’ sa bagay na ini, kaipuhan niatong maaraman kun ano an tunay na pagkaherak. (Efeso 5:1) Dugang pa, an pakasabot sa mga pakinabang nin pagkaherak mapahiro sa sato na ipaheling nin mas lubos an kualidad na ini sa satong buhay.\nPagkaherak sa mga Daing Sukat\n3. Taano ta dapat na mag-asa kita na ki Jehova niato manonodan kun ano an tunay na pagkaherak?\n3 An salmista nag-awit: “Si Jehova maugayon asin maheherakon, maluway sa pagkaanggot asin dakulaon sa mamomoton na kabootan. Si Jehova marahay sa gabos, asin an saiyang mga pagkaherak yaon sa gabos niang ginibo.” (Salmo 145:8, 9) Si Jehova iyo an “Ama nin maboot na mga pagkaherak asin an Dios nin gabos na karangahan.” (2 Corinto 1:3) Ipinapaheling an pagkaherak paagi sa pagtratar sa iba sa mapagmalasakit na paagi. Pangenot na aspekto ini kan personalidad nin Dios. An saiyang halimbawa asin mga instruksion sa sato makakapagtokdo sa sato kun ano an tunay na pagkaherak.\n4. Ano an itinotokdo sa sato kan Isaias 49:15 manongod sa pagkaherak?\n4 Siring kan nakarekord sa Isaias 49:15, si Jehova nagsabi: “Malilingawan daw nin agom na babae an saiyang pinapasuso kaya dai sia maheherak sa aki kan saiyang tulak?” An Hebreong mga termino na trinadusir digdi na “maheherak” pareho kan pagkaherak na nasambitan sa Salmo 145:8, 9, na kinotar sa enotan. An emosyon na nagpapahiro ki Jehova na magin maheherakon ikinokomparar sa mamomoton na pagmate na normal na namamatean nin sarong nagpapasusong ina sa saiyang aki. Tibaad an omboy nagugutom o may ibang pangangaipo. Huling pinapahiro nin pakamate nin pagmalasakit o pakikidamay na pinupukaw kaini sa saiya, inaasikaso kan ina an pangangaipo kan saiyang omboy. Si Jehova igwa kan siring na mamomoton na pagmate para sa mga pinapahelingan nia nin pagkaherak.\n5. Paano ipinaheling mismo ni Jehova sa Israel na sia “mayaman sa pagkaherak”?\n5 Madali sana an makamate nin pagmalasakit alagad iba nang orolay an paghiro oyon dian para sa kapakinabangan kan mga daing sukat. Isip-isipa kun paano naghiro si Jehova kan an saiyang mga parasamba nasa kaoripnan sa Egipto mga 3,500 na taon na an nakaagi. Sinabihan nia si Moises: “Daing duwa-duwa na naheling ko an makuring sakit kan sakuyang banwaan na nasa Egipto, asin nadangog ko an saindang pagtangis huli sa mga nag-aalaw sa sainda na magtrabaho; huli ta aram kong gayo an mga kolog na saindang tinitios. Asin ako mahilig tanganing iligtas ko sinda sa kamot kan mga Egipcio asin iluwas sinda sa dagang iyan pasiring sa daga na mataba asin mahiwas, sa daga na nagbobolos nin gatas asin tangguli.” (Exodo 3:7, 8) Mga 500 na taon pagkatapos na an mga Israelita makatalingkas sa Egipto, pinagirumdom sinda ni Jehova: “Ako an nagdara sa Israel paluwas sa Egipto asin nagligtas sa saindo sa kamot kan Egipto asin sa kamot kan gabos na kahadean na nag-aapi sa saindo.” (1 Samuel 10:18) Huli kan pagsuway ninda sa matanos na mga pamantayan nin Dios, an mga Israelita pirmeng nasa grabeng kasakitan. Pero, si Jehova nagmalasakit sa sainda asin paorootrong ilinigtas sinda. (Hokom 2:11-16; 2 Cronica 36:15) Iniilustrar kaini kun paano minahiro an mamomoton na Dios tanganing tabangan an mga nangangaipo, nasa peligro, o nasa kasakitan. Si Jehova “mayaman sa pagkaherak.”—Efeso 2:4.\n6. Paano inarog ni Jesu-Cristo an saiyang Ama sa pagpaheling nin pagkaherak?\n6 Kan si Jesu-Cristo nasa daga, inarog nia sa sangkap na paagi an saiyang Ama sa pagpaheling nin pagkaherak. Ano an nagin reaksion ni Jesus kan makimaherak sa saiya an duwang butang lalaki, na nagsasabi: “Kagurangnan, kaheraki kami, Aki ni David”? Nakikimaherak sinda ki Jesus na ibalik an saindang pagheling sa milagrosong paagi. Ginibo iyan ni Jesus, alagad dai nia ginibo an milagro na mayo nin pakikidamay. “Napahiro nin pagkaherak,” an sabi kan Biblia, “dinuotan ni Jesus an saindang mga mata, asin tolos-tolos nag-ako sinda nin pakaheling.” (Mateo 20:30-34) Pagkaherak an nagpahiro ki Jesus tanganing gibohon an dakol na milagro na nagpaginhawa sa mga buta, sinasaniban nin demonyo, daoton, asin sa mga magurang na may mga aki na nagsasakit nin makuri.—Mateo 9:27; 15:22; 17:15; Marcos 5:18, 19; Lucas 17:12, 13.\n7. Ano an itinotokdo sa sato kan halimbawa ni Jehova Dios asin kan saiyang Aki manongod sa pagkaherak?\n7 An halimbawa ni Jehova Dios asin ni Jesu-Cristo nagpapaheling na igwa nin duwang aspekto an pagkaherak—an pakamate nin pagmalasakit o pakikidamay sa mga daing sukat asin an paghiro na nagpapaginhawa sa pinahelingan kaiyan. Tanganing an saro magin maheherakon kaipuhan nia an duwang aspektong iyan. Sa Kasuratan, parateng marhay na an pagkaherak nanonongod sa positibong kapahayagan nin maboot na konsiderasyon sa mga nangangaipo. Pero, paano ipinapaheling an pagkaherak sa sarong hudisyal na kaso? Kalabot man daw dian an tibaad dai paggibo nin ano man, arog baga kan paglikay na magtao nin padusa?\nPagkaherak sa mga Naglalapas\n8, 9. Ano an kalabot sa pagkaherak na ipinaheling ki David pagkatapos na sia magkasala kaiba ni Bat-seba?\n8 Isip-isipa an nangyari pagkatapos na komprontaron ni Natan na propeta si Hadeng David kan suanoy na Israel manongod sa pakikisambay ki Bat-seba. An nagsosolsol na si David namibi: “Kaherake ako, O Dios, sono sa saimong mamomoton na kabootan. Sono sa kadakolan kan saimong pagkaherak paraa an sakuyang mga kalapasan. Hugasan mo ako nin biyo sa sakong sala, asin linigan mo ako sa sakong kasalan pa ngani. Huli ta aram ko an sakuyang mga kalapasan, asin an sakuyang kasalan danay na nasa atubangan ko. Sa saimo, sa saimo sana, nagkasala ako, asin an maraot sa saimong mga mata nagibo ko.”—Salmo 51:1-4.\n9 Grabe an pagbasol ni David. Pinatawad ni Jehova an saiyang kasalan asin mas magian na padusa an itinao sa saiya asin ki Bat-seba. Segun sa Ley ni Moises, maninigo kutanang gadanon si David sagkod si Bat-seba. (Deuteronomio 22:22) Minsan ngani dai ninda nadulagan an gabos na epekto kan saindang kasalan, dai sinda ginadan. (2 Samuel 12:13) Kalabot sa pagpaheling nin Dios nin pagkaherak an pagpatawad sa sala. Minsan siring, dai sia nagpupugol sa pagtao nin tamang padusa.\n10. Minsan ngani maheherakon si Jehova sa saiyang paghokom, taano ta kaipuhan na dai niato pagbaliwalaon an saiyang pagkaherak?\n10 Mantang, “paagi sa sarong tawo [si Adan] an kasalan naglaog sa kinaban” asin “an ibinabayad nin kasalan kagadanan,” an gabos na tawo maninigo sa kagadanan. (Roma 5:12; 6:23) Makakapagpasalamat nanggad kita na si Jehova nagpapaheling nin pagkaherak kun sia naghohokom! Minsan siring, kaipuhan kitang mag-ingat na dai pagbaliwalaon an pagkaherak nin Dios. ‘An gabos na dalan ni Jehova hustisya,’ an sabi sa Deuteronomio 32:4. Sa pagpaheling nin pagkaherak, dai nangangahulogan na dai iniintindi nin Dios an saiyang sangkap na mga pamantayan nin hustisya.\n11. Paano ipinaheling ni Jehova an tamang pagpahalaga sa hustisya sa saiyang pagtratar ki David sa kasalan kaini kaiba ni Bat-seba?\n11 Sa kaso ni David asin Bat-seba, bago pagianon an penalidad na kagadanan, kaipuhan na patawadon an saindang kasalan. An mga hokom na Israelita dai inautorisaran na gibohon ini. Kun tinogotan kutana sinda na iyo an magkapot kan kaso, mayo kutana sinda nin pagpipilian kundi ipaotob an sentensiang kagadanan. Ini an hinahagad kan Ley. Minsan siring, huli sa saiyang pakipagtipan ki David, gustong maheling ni Jehova kun igwa nin basehan para sa pagpapatawad kan kasalan ni David. (2 Samuel 7:12-16) Huli kaini, pinagmarahay ni Jehova Dios, “an Hokom sa bilog na daga,” na iyo an “parasiyasat kan puso,” na sia mismo an mag-asikaso kan bagay na iyan. (Genesis 18:25; 1 Cronica 29:17) An Dios may kakayahan na basahon nin tama an puso ni David, ebalwaron an pagigin tunay kan saiyang pagsolsol, asin itao an kapatawadan.\n12. Paano puedeng makinabang an makasalan na mga tawo sa pagkaherak nin Dios?\n12 Kaoyon kan hustisya ni Jehova an pagkaherak na ipinapaheling nia sa sato paagi sa paggibong posible na kita makatalingkas sa penalidad kan minanang kasalan. Tanganing magin posible an kapatawadan nin kasalan na dai binabalga an hustisya, itinao ni Jehova an pantubos na atang kan saiyang Aki, si Jesu-Cristo—an kadarudakulaing kapahayagan nin pagkaherak na ipinaheling kasuarin man. (Mateo 20:28; Roma 6:22, 23) Tanganing makinabang kita sa pagkaherak nin Dios, na makakapagligtas sa sato sa pag-ako nin padusa huli sa minanang kasalan, kaipuhan na ‘magtubod kita sa Aki.’—Juan 3:16, 36.\nSarong Dios na May Pagkaherak Asin Hustisya\n13, 14. An pagkaherak daw nin Dios nagpapagian sa saiyang hustisya? Ipaliwanag.\n13 Mantang an pagkaherak ni Jehova dai nagbabalga sa saiyang pamantayan nin hustisya, naaapektaran daw kaiyan minsan paano an saiyang hustisya? Pinapaluya daw kan pagkaherak an epekto kan hustisya nin Dios paagi sa pagpagian kaiyan? Dai nanggad.\n14 Paagi ki propeta Oseas, sinabihan ni Jehova an mga Israelita: “Gigibohon takang katipan ko para sa panahon na daing talaan, asin gigibohon takang katipan ko sa katanosan asin sa hustisya asin sa mamomoton na kabootan patin sa mga pagkaherak.” (Oseas 2:19) Malinaw na ipinapaheling kan mga tataramon na ini na an pagpaheling ni Jehova nin pagkaherak pirmeng kaoyon kan iba pa niang mga kualidad, kaiba an hustisya. Si Jehova “Dios na maheherakon asin maugayon, . . . na nagpapatawad sa sala asin paglapas patin kasalan, alagad mayo nanggad siang papalibrehon sa padusa.” (Exodo 34:6, 7) Si Jehova sarong Dios na may pagkaherak asin hustisya. Mapadapit sa saiya, an Biblia nagsasabi: “An Gapo, sangkap an saiyang gibo, huli ta an gabos niang dalan hustisya.” (Deuteronomio 32:4) An hustisya nin Dios sangkap, siring kan saiyang pagkaherak. Mayo nin nakakalabi arin man sa duwang iyan, ni na kaipuhan kan mga ini an lambang saro tanganing magin timbang an epekto kaiyan. Imbes, an duwang kualidad na iyan nagpupunsionar na may sangkap na pagkakaoyon sa lambang saro.\n15, 16. (a) Ano an nagpapaheling na bakong maringis an hustisya nin Dios? (b) Kun ipaotob na ni Jehova an saiyang paghokom sa maraot na sistemang ini nin mga bagay, sa ano makakasierto an saiyang mga parasamba?\n15 An hustisya ni Jehova bakong maringis. An hustisya haros pirmeng igwa nin legal na mga kahulogan, asin parateng hinahagad nin paghokom na itao an maninigong padusa sa mga nagkasala. Minsan siring, puede man na kalabot sa diosnon na hustisya an kaligtasan para sa mga maninigo. Halimbawa, kan laglagon an mga maraot sa siudad nin Sodoma asin Gomorra, ilinigtas an patriarkang si Lot asin an duwa niang aking babae.—Genesis 19:12-26.\n16 Makakasarig kita na kun ipaotob na ni Jehova an saiyang paghokom sa presenteng maraot na sistema nin mga bagay, makakaligtas an “dakulang kadaklan” nin tunay na mga parasamba, na ‘linabahan an saindang haralabang gubing asin pinaputi iyan sa dugo kan Kordero.’ Sa siring, ‘maruluwas sinda sa dakulang kahorasaan.’—Kapahayagan 7:9-14.\nTaano ta Maninigo Kitang Magin Maheherakon?\n17. Ano an pundamental na dahelan na magin maheherakon?\n17 Tunay nanggad, an halimbawa ni Jehova asin Jesu-Cristo nagtotokdo sa sato kun ano an tunay na pagkaherak. Sa pagtao sa sato nin pundamental na dahelan na magin maheherakon, an Talinhaga 19:17 nagsasabi: “An nagpapaheling nin pabor sa hamak nagpapautang ki Jehova, asin an saiyang pagtratar Saiyang babayadan sa saiya.” Naoogma si Jehova kun inaarog niato sia asin an saiyang Aki paagi sa pagigin maheherakon sa satong pagtratar sa lambang saro. (1 Corinto 11:1) Asin nadadagka an iba na magin maheherakon, huling an pagkaherak nagbubunga nin pagkaherak.—Lucas 6:38.\n18. Taano ta maninigo kitang magmaigot na magin maheherakon?\n18 An pagkaherak kombinasyon nin dakol na marahay na kualidad. Kalabot dian an pagkamaugayon, pagkamoot, kabootan, asin karahayan. An mamomoton na pakamate nin pagmalasakit o pakikidamay iyo an nagmomotibar sa mga gibo nin pagkaherak. Mantang an diosnon na pagkaherak dai nagpapaluya sa hustisya, si Jehova maluway sa pagkaanggot asin mapasensiang nagtatao nin supisyenteng panahon sa mga nagkasala tanganing makapagsolsol. (2 Pedro 3:9, 10) Sa siring, an pagkaherak konektado sa pasensia asin pakatios. Bilang kombinasyon nin dakol na kawiliwiling karakteristiko—kaiba an manlaenlaen na aspekto kan mga bunga kan espiritu nin Dios—an pagkaherak nagigin pundamental na elemento na dian puedeng pataluboon an mga kualidad na ini. (Galacia 5:22, 23) Mahalagang marhay nanggad na magmaigot kita na magin maheherakon!\n“Maogma an mga Maheherakon”\n19, 20. Sa anong paagi na an pagkaherak naggagayagaya nin labi-labi tumang sa paghokom?\n19 Sinasabi sa sato ni disipulo Santiago kun taano an pagkaherak ta maninigo niatong gibohon na mahalagang marhay na kualidad sa satong buhay. Sia nagsurat: “An pagkaherak mapangganang naggagayagaya nin labi-labi tumang sa paghokom.” (Santiago 2:13b) Si Santiago nagtataram manongod sa pagkaherak na ipinapaheling sa iba nin sarong parasamba ki Jehova. Iyan mapangganang naggagayagaya nin labi-labi tumang sa paghokom sa paagi na kun minaabot an panahon na an saro “maninimbag sa Dios para sa saiyang sadiri,” tinatawan ni Jehova nin konsiderasyon an maheherakon na mga pagtratar kan tawong ini asin pinapatawad ini basado sa atang na pantubos kan Saiyang Aki. (Roma 14:12) Daing duwa-duwa, an pagigin maheherakon mismo ni David an saro sa mga dahelan kun taano ta pinahelingan sia nin pagkaherak sa saiyang kasalan kaiba ni Bat-seba. (1 Samuel 24:4-7) Sa ibong na lado, “an dai nagsasagibo nin pagkaherak hohokoman nia na dai nin pagkaherak.” (Santiago 2:13a) Bakong makangangalas na an “mayong pagkaherak” ilinista na kaiba sa mga minamansay nin Dios bilang “maninigo sa kagadanan”!—Roma 1:31, 32.\n20 Sa saiyang Sermon sa Bukid, si Jesus nagsabi: “Maogma an mga maheherakon, huli ta sinda man magkakamit nin pagkaherak.” (Mateo 5:7) Mapuersa nanggad na ipinapaheling kan mga tataramon na ini na maninigong magin maheherakon mismo an mga naghihingoang kamtan an pagkaherak nin Dios! Pag-oolayan sa sunod na artikulo kun paano kita makakapaheling nin pagkaherak sa pangaroaldaw na buhay niato.\n• Ano an pagkaherak?\n• Sa anong mga paagi risang-risa an pagkaherak?\n• Sa anong paagi na si Jehova sarong Dios na may pagkaherak asin hustisya?\n• Taano ta maninigo kitang magin maheherakon?\nAn mamomoton na pagmate ni Jehova para sa mga nangangaipo kapareho kan pagmate nin sarong ina para sa saiyang omboy\nAno an manonodan niato manongod sa pagkaherak sa mga milagro ni Jesus?\nBinalga daw ni Jehova an saiyang hustisya paagi sa pagpaheling nin pagkaherak ki David?\nAn pagkaherak nin Dios sa makasalan na mga tawo kaoyon kan saiyang hustisya\nI-share I-share “An Saindong Ama Maheherakon”\nTaano ta Tinotogotan nin Dios an Karatan?\nKun Taano ta Nagpapadagos an Karatan\nKun Paano Mapapatalubo sa Puso kan Saindong Aki an Pagkamoot sa Dios\nAn Nawarang Libro ni John Milton\nTampok na mga Kabtang sa Libro nin Oseas\nSi Jonatan—“Sia Naggibo na Kaiba an Dios”\nPagpaheling nin Pagkaherak—Paano?\nText Mga opsiyon sa pag-download AN TORRENGBANTAYAN—PAG-AADALAN NA EDISYON Setyembre 15, 2007\nI-share I-share AN TORRENGBANTAYAN—PAG-AADALAN NA EDISYON Setyembre 15, 2007\nSetyembre 15, 2007\nAN TORRENGBANTAYAN—PAG-AADALAN NA EDISYON Setyembre 15, 2007


Tutal amay pa man, maboroto baga kita Mayo 9, 2022.\nKaya ngonyan magturukaw daw kita o magrolohod asin mag-atid-atid, magmuni-muni kun sairisay talaga an dapat tang botohan sa nagdadangadang na eleksyon. Dai ngona kita magtubod sa hinghing kan satong kaklase o paryentes, dai ngona kita magtubod sa radyo o telebisyon o dyaryo o social media na satuyang binabasa.\nAno talaga an kalidades nin sarong kandidato o kandidata?, ano an karakter o pan-uugali?, ano an inadalan?, sa irisay an miyembros kan saiyang pamilya?, ano an saiyang paninindugan sa isyu lokal o isyu nasyonal maski international?, pano siya makipag-kapwa?\nAlagad makihumapot man kita sa mga taong nakaka-ulay ta sa awto, sa tinampo asin sa mercado dapit sa mga taong ining nagdadaralagan bilang kandidato sa eleksyon. Dai ta nguna isipon kun taga-sain o kun mayaman o pobre. An batayan nyato kan satuyang pinal na desisyon sa kaaldawan kan eleksyon kun siisay an satong bobotohan iyo an pasabong kan Mahal na Diyos kaya ngani dapat magpangadie kita.\nAn dangugon ta bako an sabi kan sekta, simbahan o relihiyon na satong kinababalihan kundi an satong konsensya na iyo an hinghing kan katanusan asin kan Mahal na Diyos mismo.\nGuiromdumon ta na an satong minamawot bako lang an pagkakan asin kayamanan kundi an futuro kan satong kapalibutan, an karahayan kan satong komunidad asin kan kinaban.\nSa mga kandidato sa biglang hiling perming matitibay asin daraog an gabos pag-abot sa abilidad, pag-abot sa kakayahan asin sa marhay na pagdara kan saiyang saderi sa atubangan kan publiko.\nPero bako yan an totoo. An iba sainda bolero ta gusto lang makua an satuyang boto.\nMaguin sa lado lokal o nasyonal an kadakul-dakol na aspirantes sa manlean-laen na posisyon poon sa pinaka-halangkaw sagkod sa pinaka-hababa nag-aaragawan sa pagkumbinsir satuya na sinda an satuyang botohan.\nAko nagtutubod na an Pilipinas o an satuyang banwaan pakatapos kan eleksyon iyo man guiraray, Pilipinas man guiraray.\nApuera garo kun ribayan na Maharlika o Lapu-Lapu an pangaran kan Pilipinas.\nAn Islas Filipinas labi man guiraray 7mil warak sa pig-aapod na South Pacific, may Luzon, Visayas, Mindanao. May Ilokandia, may lugar nin Kapampangan, Katagalogan, Kabikolan, mga Muslim, Bisaya asin kadakul pang iba na man-iba-iba an tataramon, pagtubod, kultura pati istorya.\nPano magkakaburunyog an gabos na Pilipino sa lindong kan siisay man na lider na magana bilang presidente kan Pilipinas sa maabot na Mayo 2022.\nMay mga iba pang nasyones sa kinaban arog kan Amerika asin Tsina na gusto kitang sarakupon. Siisay an kakampihan ta, siisay an susurugon ta, siisay an tunay na masurog sato?\nAn mga Pilipino sa laog nin ginatos na taon sakop nin mga dayuhan arog kan mga Kastila, Amerikano, Hapones, asin mga Pilipino na palibhasa puderoso asin mayayaman dai man padangat an mayoriya na kasaraditan.\nPano an satuyang kauumahan, an satuyang panamnon, kabukidan, kakadlaganan asin kadagatan kun iba an manginginabang bakong an mga namamanwaan?\nHorop-horop baya dai kita pakabigla kan satuyang desisyon.\nDai nungka kita maghagad nin posisyon sa gobyerno orog na kun magana an satuyang manok.\nKun sain kita calificado duman kita, maghigos asin maguibo nin tultol para sa karahayan kan kadaklan.\nMapasato man lugod an biyaya nin Mahal na Diyos ngonyan asin sagkod pa man.


Manga infra proj kan DPWH, ipapadagos\nMasikad na sa masunod na bulan nin Mayo 2020 an pagpadagos sa implementasyon kan mga proyecto sa infrastraktura sa Kabikolan asin igwa nang direktiva an opisina rehiyonal an Department of Public Works and Highways (DPWH) sa mga district engineers na sugoon na an mga contratista na ipadagos an nasuspending mga patrabajo huli kan Enhanced Community Quarantine (ECQ).\nIni kasunod kan pinaluwas na revises coverage kan ECQ sagcod sa Mayo 15, alagad si DPWH regional director Melvin Navarro naghahalat giraray kan memorandum kan saindang opisina central kan mga giya sa pagbuelta kan mga trabajador nganing ipadagos an nasuspending mga proyecto.\nKabale sa estrictong ipapasunod dapat igwang barracks o eestaran an mga construction workers nganing dai na magparaluwas asin makalikay sa coronavirus disease.\nSegun sa Inter-Agency Task Force (IATF) an Bicol kabale na sa mga rehiyon bilang general community quarantine (GCQ) o inaapod na ‘‘new normal’’ na kun haen magkakaigwa man giraray nin ‘‘minimum health standards’’ an dapat sunodon.\nAlagad an tinutugotan sana sa GCQ iyo an mga proyecto kan gobierno dai kabale si construksyon si bagong ipapatindog na pribadong edificio.\nAn DPWH naghinayang kan panahon nin tag-init sa implementasyon kan mga milyones peso proyecto alagad kaipuhan nindang suspendiron huli kan ECQ. (dpa)


Competitiveness of cities and municipalities in the Bicol Region – www.biklish.com\nHalos kasabay kan bush and forest fires na nangyayari sa mga banwaan kan Manito, Rapu-rapu asin Bacacay iyo man an pagluwas kan Competitiveness Ranking kan mga siyudad asin municipalidades kan Pilipinas. Maski dagos-dagos an pag-omaw ni Gobernador Joey Salceda sa Polangui sa pagiging numero-15 sa ranking, dai kaini natabunan ang pagdakula kan mga huring-huding lalo na sa social media na pinapadusahan na an Albay sa mga gibo-gibo kan mga lokal na opisyal kaini kaiba na an mga lideres kan mga munisipyo asin mga siyudad. Minaluwas kaya sa ranking na wara sa top-10 an mga munisipyo asin siyudad kan Albay.\nAn Competitiveness Ranking sa paagi kan Cities and Municipalities Competitiveness Index (CMCI) iyo an ginibo kan National Competitiveness Council para maaraman arin o anung mga siyudad asin banwaan an maaapod na competitive asin makatabang sa publiko asin pribadong sektor sa pag-aram saen an mga lugar na maray magnegosyo, gurano kadali maki-transaksyon sa mga lokal na gobyerno para sa pag-laag nin negosyo, asin gurano an gastos sa pag-aayos kan mga papeles para sa sarong negosyo.\nAn CMCI sinusukol base sa 28 indicators na ginu-grupo sa tulo: economic dynamism, government efficiency, and infrastructure. An mga score tino-total asin an overall score iyo an ginigibong basehan sa pag-ranggo kan mga LGU. (An mga detalye sa CMCI makukua sa website kan National Competitive Council.)\nBase sa ranking, ika 3 an Naga City sa bilog na nasyon na may total na score na 49.08. Numero 1 an Naga sa government efficiency asin ika-4 ini sa economic dynamism. Ika-17 an Iriga City na may score na 38.92 samantalang an ika-23 an Legazpi na may score na 37.46.\nAn mga siyudad nin Masbate asin Sorsogon ika 112 asin 113 an mga ranggo.\nSa bilog na nasyon, 136 an bilang kan mga siyudad na kaiba sa ranking.\nCompetitiveness Ranking of the Cities in the Bicol Region\nSa lado nin mga munisipyo, numero-1 an Daet kan Camarines Norte sa pagiging highly competitive sa bilog na Pilipinas. Ini may overall score na 43.23. Pang-15 ang Polangui kan Albay na may score na 37.07; asin pang-18 an Pili kan Camarines Sur na may 36.55.\nWarang nakalaog sa top-100 na hale sa Albay. Sa top-200, solamenteng an Pioduran na nasa ika-167 an kasabay.\nNasa 399 na munisipyo an kasabay sa ranking.\nAno an mga mensahe kaini?\nGeneralmente, dipisil magnegosyo sa Region 5 lalo na sa Albay. Nagkapira lang an lugar medyo maayos an patakaran asin madali ang pag-laag nin establisimiento de negosyo. Indikasyon ini na warang “connect” an esfuerzos ni Salceda sa esfuerzos kan mga siyudad asin munisipyo bako lang sa Albay kundi sa bilog na rehiyon. Kun dai ini maaayos, nungkang maging sustainable an tourism program kan rehiyon. Siring man an economic growth na sinasabing pinaka-marikas sa bilog na nasyon. (Ilingon: Bicol Region records fastest economic growth in 2013.)\nIkaduwa, indikasyon man ini na kaipuhan repasuhon an mga business processes asin investment plans kan mga lokal na gobyerno. Katunayan, an mga tax rates asin market ordinances kan nagkapirang local na gobyerno sa rehiyon 1980s pa o 1990s. Gustong sabihon, apektado pa kan pulitika an mga tax/market ordinances dahil takot an mga elihidong opisyal na kung baguhon ninda ini, dai na sinda iboboto sa masunod na eleksiyon. An problema, kun panahon pa ni kopong-kopong an mga ini, dai ini makakasabay sa mga pagbabago lalo na sa “need for speed” kan pag-proseso kan mga papeles sa pag-establisar kan mga negosyo. Lalo ining magiging problema sa pag-abot kan 2015 ASEAN integration.\nIkatulo, indikasyon ini na may mga opisyal asin emplyedao kan mga lokal na gobyerno na imbuwelto pa giraray sa “padulas” para rikasan an trabaho. Gabos na negosyante gustong marikas an pagproseso kan mga papeles dahil an nasasayang na oras, kalugian na dakula. Para rumikas, yaon an “padulas”. Ini an resulta kan nagkapirang pag-aadal manungod sa korapsyon asin sinusuportahan ini kan mga kaso sa Ombudsman kun saen imbuwelto an nagkakapirang lokal na opisyal sa kabikolan.\nSana an mga ini magsirbing pamukaw sa satuyang mga lokal na opisyal. Maraot bagang pirmi na sanang nangungulputan sa karahayan asin pirming nangengenotan sa korapsyon o kapalpakan. Bakong iyo, padi?


Nahahayag sa mga Pamibi ni Hana an Pagtubod Niya | Tunay na Pagtubod\nBASAHON SA Acholi Afrikaans Albanian Aleman American Sign Language Amharic Arabic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik Español Estonian Ewe Faroese Fijian Finnish Ga Georgian Greenlandic Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hungarian Igbo Iloko Indonesian Ingles Isoko Italian Sign Language Italiano Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Sign Language Koreano Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malay Malayalam Maltese Marathi Mauritian Creole Maya Mexican Sign Language Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Russian Sign Language Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nIpinahayag Niya sa Pamibi sa Diyos an Nasa Puso Niya\n1, 2. (a) Taano ta mamundo si Hana mantang nag-aandam sa pagbaklay? (b) Ano an manunudan ta sa istorya dapit ki Hana?\nSIBOT-SIBOT si Hana mantang nag-aandam sa pagbaklay, na pigmamaigutan na dai isipon an mga problema niya. Maugma kutanang panahon idto; napagkatudan na ni Elkana, an agom niya, na iiba an bilog na pamilya sa taunan na pagduman sa Silo tanganing sumamba sa tabernakulo duman. Gusto ni Jehova na magin magaya-gaya an siring na mga okasyon. (Basahon an Deuteronomio 16:15.) Asin daing duda na puon pa kan aki si Hana nauugma siya sa mga kapiyestahan na iyan. Pero nagbago an kamugtakan niya kan nakaagi pa sanang mga taon.\n2 Biniyayaan siya nin sarong agom na namumuot sa saiya. Minsan siring, may saro pang agom si Elkana. Penina an pangaran niya, asin garo baga desidido siyang gibuhon na miserable an buhay ni Hana. Dawa sa taunan na mga okasyon na ini, nakaisip si Penina nin paagi na makulgan nin grabe an buot ni Hana. Paano? Saro pa, paano nakatabang ki Hana an pagtubod niya ki Jehova na makayanan an sitwasyon na garo imposibleng maresolberan? Kun may mga problema kamo na nakakawara nin kagayagayahan, mapaparigon kamo kan istorya dapit ki Hana.\n‘Ano ta Nagmumundo an Saimong Puso?’\n3, 4. Ano an duwang dakulang problema ni Hana, asin taano ta an kada saro kaiyan nagin masakit para sa saiya?\n3 Sinasabi kan Bibliya an duwang dakulang problema ni Hana. Mayo siya nin kontrol sa inot asin lalo na sa ikaduwa. An inot, duwa sindang agom ni Elkana, asin nauungis sa saiya an karibal niya. An ikaduwa, baog siya. Masakit iyan para sa siisay man na agom na babayi na gustong magkaaki; pero kan panahon ni Hana asin sa kultura ninda, dahilan iyan nin grabeng kamunduan. An lambang pamilya nag-aasa na an mga aki an mapadagos kan pangaran kan pamilya. An pagkabaog grabeng katuyawan asin kasusupgan.\n4 Kun bakong huli ki Penina, mas nakayanan kutana ni Hana an sitwasyon niya. An poligamya bako talagang marahay. Pirmi iyan na kawsa nin pagriribal, iriwal, asin kamunduan. Lain iyan sa pamantayan nin monogamya na inestablisar nin Diyos sa hardin nin Eden. (Gen. 2:24) Huli kaini, bakong magayon an paglaladawan kan Bibliya sa poligamya, asin pinapatunayan iyan kan makamumundong mga pangyayari sa pamilya ni Elkana.\n5. Taano ta gusto ni Penina na pasakitan si Hana, asin paano niya iyan ginibo?\n5 Si Hana an pinakanamumutan ni Elkana. Sigun sa Judiong tradisyon, si Hana an inot niyang nagin agom dangan si Penina pakalihis nin nagkapirang taon. Totoo man iyan o bako, grabe an pag-imon ni Penina ki Hana kaya dakul siyang ginibong paagi na pasakitan an karibal niya. Lamang si Penina ki Hana huling mainaki siya. Sunod-sunod an nagin aki ni Penina, asin kada magkaaki siya, an pagmati niya mas nagigin importante siya. Imbes na mahirak asin rangahon si Hana huli sa pangluluya nin buot, urog pa nganing inaprobetsaran ni Penina an sitwasyon. Sinasabi kan Bibliya na pinapainit na gayo ni Penina an payo ni Hana ‘tanganing pamunduon’ ini. (1 Sam. 1:6) Pigtutuyo iyan ni Penina. Gusto niyang kulgan an buot ni Hana, asin nagibo niya iyan.\nMunduon si Hana huli ta baog siya, asin ginibo ni Penina an gabos tanganing lalong kulgan an buot niya\n6, 7. (a) Sa ibong kan pagmamaigot ni Elkana na rangahon si Hana, taano ta tibaad dai isinumbong ni Hana si Penina? (b) An pagigin baog daw ni Hana nangangahulugan na dai siya inuuyunan ni Jehova? Ipaliwanag. (Hilingon an nota sa ibaba.)\n6 Garo baga an pirming inaaprobetsaran ni Penina iyo an taunan na pagduman sa Silo. An kada saro sa dakul na aki ni Penina—‘gabos niyang aking lalaki asin gabos niyang aking babayi’—tinatawan ni Elkana nin parte kan mga atang na idinulot ki Jehova. Pero an nareresibi ni Hana, na mayong aki, an parte sana na para sa saiya. Sa panahon na iyan, dinadaog-daog ni Penina si Hana asin pauruutrong sinasabihan na baog ini, kaya an makahirak na si Hana nagpaparahibi asin nawawaran pa ngani nin ganang magkakan. Nariparo ni Elkana na an namumutan niyang si Hana napupurisaw asin dai nagkakakan, kaya pigmaigutan niyang rangahon ini. “Hana,” an hapot niya, ‘ano ta naghihibi ka? Asin ano ta dai ka nagkakakan? Asin ano ta nagmumundo an saimong puso? Bako daw akong urog karahay [para] sa saimo kisa sampulong aking lalaki?’—1 Sam. 1:4-8.\n7 Minsan paano, nasabutan ni Elkana na an pagkabaog ni Hana an dahilan kan pagkapurisaw kaini. Asin siguradong pinahalagahan ni Hana an mabuot na pagsiyerto ni Elkana na namumutan siya kaini. * Pero dai sinambit ni Elkana an maraot na pagtratar ni Penina; asin mayo man nin ipinaparisa sa Bibliya na sinabi ini ni Hana sa agom niya. Naisip gayod ni Hana na mas magrabe sana an sitwasyon kun isusumbong niya si Penina. Mababago daw talaga ni Elkana an sitwasyon? Bako daw na tibaad lalo sanang apihon ni Penina si Hana, asin arugon man siya kan mga aki saka suruguon niya? Urog sanang mamamatian ni Hana na siya garo itsa-puwera sa harong.\nSa ibong nin bakong mabuot na pagtratar nin kapamilya, nagdulok si Hana ki Jehova para sa karangahan\n8. Kun nakakaeksperyensiya kamo nin maraot na pagtratar o inhustisya, taano ta nakakarangang girumdumon na si Jehova an Diyos nin hustisya?\n8 Baga man aram ni Elkana o dai an gabos dapit sa maraot na pagtratar ni Penina, nahihiling iyan gabos ni Jehova. Sinasabi kan Tataramon niya an bilog na pangyayari, kaya nagseserbing patanid iyan sa siisay man na pirming nauungis asin nag-iimon, dawa sa saradit sanang bagay. Sa ibong na lado, mararanga an mga mayong sala asin mapagpatuninong, arog ni Hana, na maaraman na itinatanos kan Diyos nin hustisya an gabos na bagay sa sadiri niyang panahon saka paagi. (Basahon an Deuteronomio 32:4.) Tibaad aram man iyan ni Hana, huling ki Jehova siya naghagad nin tabang.\n‘Bako Nang Mamundo an Saiyang Lalawgon’\n9. Anong leksiyon an manunudan ta sa pagigin andam ni Hana na magduman sa Silo dawa aram niya an gigibuhon kan karibal niya?\n9 Amay pa sibot-sibot na an pamilya. An gabos nag-aandam na, pati mga aki. Tanganing makaabot sa Silo, kaipuhan na bagtason kan dakulang pamilya an labing 30 kilometros kan mabulod na rehiyon nin Efraim. * Saro o duwang aldaw iyan kun babaklayon. Aram ni Hana an gigibuhon kan karibal niya. Minsan siring, dai siya nagpawalat. Huli kaini, si Hana angay na arugon kan mga nagsasamba sa Diyos sagkod ngunyan. Bakong madunong na tugutan an salang gibo nin iba na makaulang sa sato sa pagsamba sa Diyos. Ta kun iyo, dai niyato maaako an mga bendisyon na magpapakusog kutana sa sato na makatagal.\n10, 11. (a) Taano ta nagduman tulos si Hana sa tabernakulo? (b) Paano biyong ipinahayag ni Hana sa pamibi sa saiyang langitnon na Ama an nasa puso niya?\n10 Pagkatapos nin bilog na aldaw na pagbaklay sa pasiko-sikong tinampo sa kabukidan, sa katapos-tapusi harani na sa Silo an dakulang pamilya. Iyan nasa sarong bulod, na haros napapalibutan nin mas haralangkaw na bulod. Mantang padangadang sinda, posibleng pinag-iisipan ni Hana an ipapamibi niya ki Jehova. Pag-abot kan pamilya, iriba sindang nagkakan. Pagkakakan, nagduman tulos si Hana sa tabernakulo ni Jehova. Yaon duman an Halangkaw na Saserdoteng si Eli na nakatukaw harani sa harigi kan pinto. Pero konsentrado si Hana sa pamimibi sa saiyang Diyos. Sa tabernakulo, may kumpiyansa siya na igwang madangog sa saiya. Kun mayo nin siisay man na lubos na makakasabot sa nakakapurisaw na kamugtakan niya, masasabutan iyan kan saiyang Ama sa langit. Garo maputok na an daghan niya sa kulog nin buot, kaya napahibi na siya.\n11 Mantang nagkukubog-kubog an hawak ni Hana huli sa pagsigok-sigok, nakipag-ulay siya nin silensiyo ki Jehova. Nagkikibig-kibig an mga ngabil niya mantang iniisip niya kun paano ipapahayag an kulog nin buot. Asin namibi siya nin halawig, na biyong ipinapahayag sa saiyang Ama an nasa puso niya. Pero, an hinagad niya sa Diyos bako sanang magkaaki. Bako sanang gustong-gusto ni Hana na mag-ako nin mga bendisyon hali sa Diyos kundi itao man sa Saiya an makakaya niyang itao. Kaya nanuga siya na kun magkaaki siya nin lalaki, idudusay niya ini sa bilog na buhay na paglilingkod ki Jehova.—1 Sam. 1:9-11.\n12. Siring kan ipinapahiling kan halimbawa ni Hana, ano an maninigo tang girumdumon kun namimibi?\n12 Sa siring na paagi, nagpahiling si Hana nin halimbawa sa gabos na lingkod nin Diyos kun dapit sa pamimibi. May kabuutan na inaagda ni Jehova an mga lingkod niya na dai mag-alangan na makipag-ulay sa saiya, na biyong ipahayag sa saiya an saindang mga kahaditan, arog nin nagtitiwalang aki na nakikipag-ulay sa mamumuton na magurang. (Basahon an Salmo 62:8; 1 Tesalonica 5:17.) Pinasabngan si apostol Pedro na isurat an nakakarangang mga tataramon na ini dapit sa pamimibi ki Jehova: ‘Ibugtak nindo sa saiya an gabos nindong kahaditan, huli ta siya may pagmakulog saindo.’—1 Ped. 5:7.\n13, 14. (a) Ano an isinahot tulos ni Eli ki Hana? (b) Paano nagseserbing marahayon na halimbawa nin pagtubod an simbag ni Hana ki Eli?\n13 Minsan siring, an mga tawo bakong arog ni Jehova kamapagsabot asin kamadinamayon. Mantang naghihibi asin namimibi si Hana, nabigla siya huli sa sarong boses. Si Eli idto, an halangkaw na saserdote, na taod-taod nang nagmamasid sa saiya. Nagsabi siya: ‘Sagkod nuarin ka magigin burat; halia na an arak saimo.’ Nariparo ni Eli an pagkibig-kibig kan mga ngabil ni Hana, an pagsigok-sigok, asin an pagigin emosyonal kaini. Imbes na maghapot kun ano an problema, nagsabi tulos siya na burat si Hana.—1 Sam. 1:12-14.\n14 Sa oras na idto nin labi-labing kamunduan, makulugon para ki Hana na sahutan siya nin sarong bagay na mayo nin basehan—asin hali pa sa saro na kagalang-galang an katungdan! Minsan siring, nagpahiling giraray siya nin kaumaw-umaw na halimbawa nin pagtubod. Dai niya tinugutan na an pagkabakong perpekto nin sarong tawo makaulang sa saiya sa pagsamba ki Jehova. Magalang siyang nagsimbag ki Eli asin ipinaliwanag an sitwasyon niya. Nagsimbag si Eli, tibaad sa maluway asin mas mabuot nang boses: ‘Lakaw sa katuninungan, asin itugot lugod saimo kan Diyos nin Israel an kahagadan mo saiya.’—1 Sam. 1:15-17.\n15, 16. (a) Ano an epekto ki Hana kan ipahayag niya ki Jehova an nasa puso niya asin magsamba sa Saiya sa tabernakulo? (b) Paano ta maaarog an halimbawa ni Hana kun may piglalabanan kitang negatibong sabuot?\n15 Ano an epekto ki Hana kan ipahayag niya ki Jehova an nasa puso niya asin magsamba sa Saiya sa tabernakulo? An pagkasaysay nagsasabi: ‘Duminagos siya sa saiyang paglakaw, asin nagkakan siya, asin bako nang mamundo an saiyang lalawgon.’ (1 Sam. 1:18) Nakaginhawa na si Hana. Garo man sana ipinasa niya an saiyang magabat na emosyonal na pasan sa saro na mas dakulaon asin mas makusugon an abaga kisa sa saiya, an saiyang langitnon na Ama. (Basahon an Salmo 55:22.) Igwa daw nin ano man na problema na magabaton para sa Diyos? Mayo nanggad—kaidto, ngunyan, asin nuarin man!\n16 Kun kita nagagabatan, biyong pinangluluyahan nin buot, o nadadaog nin kamunduan, marahay na arugon ta an halimbawa ni Hana asin dai mag-alangan na ipahayag iyan sa Saro na inaapod kan Bibliya na ‘Parahinanyog kan pamibi.’ (Sal. 65:2) Kun gigibuhon ta iyan na may pagtubod, masasalidahan an satong kamunduan nin ‘katuninungan nin Diyos, na minalampas sa gabos na pakasabot.’—Fil. 4:6, 7.\n‘Mayo nin Gapong Siring kan Samuyang Diyos’\n17, 18. (a) Paano sinuportaran ni Elkana an panuga ni Hana? (b) Ano an dai na kayang gibuhon ni Penina ki Hana?\n17 Pagkaaga, nagbalik si Hana sa tabernakulo kaiba si Elkana. Posibleng sinabi ni Hana sa agom niya an dapit sa saiyang hinagad asin ipinanuga sa Diyos, huling sinasabi sa Ley ni Moises na may deretso an agom na lalaki na bawion an ipinanuga kan agom niya kun mayo siyang pagtugot. (Bil. 30:10-15) Pero dai iyan ginibo kan maimbod na lalaking ini. Imbes, bago magpuli magkaibanan sinda ni Hana na nagsamba ki Jehova sa tabernakulo.\n18 Kasuarin man nanggad narealisar ni Penina na dai na niya kayang kulgan an buot ni Hana? Mayong sinasabi an Bibliya, pero an pananaram na ‘bako nang mamundo’ nagpaparisa na maugma na si Hana puon kaidto. Dai nahaloy, nahiling minsan paano ni Penina na mayo nang epekto an pang-aapi niya. Nungka nang nasambitan giraray kan Bibliya an pangaran niya.\n19. Anong bendisyon an nakamtan ni Hana, asin paano niya ipinahiling na nasabutan niya kun sain iyan hali?\n19 Sa paglihis nin mga bulan, an katuninungan nin isip ni Hana nagin labi-labing kaugmahan huli ta bados na siya! Dawa naggagaya-gaya, nungkang liningawan ni Hana kun sain hali an bendisyon na ini. Kan mamundag an aki, pinangaranan niya ining Samuel, na nangangahulugan “Pangaran nin Diyos” asin minalataw na iyan nanunungod sa pag-apod sa pangaran nin Diyos, siring kan ginibo ni Hana. Kan taon na idto, dai siya uminiba ki Elkana asin sa pamilya sa pagduman sa Silo. Nagdanay siya sa harong kaiba kan aki sa laog nin tulong taon, sagkod na butason ini sa pagsuso. Dangan nagtipon siya nin kusog nin buot para sa aldaw na kaipuhan na niyang mapasuway sa namumutan niyang aki.\n20. Paano inutob ni Hana asin Elkana an ipinanuga ninda ki Jehova?\n20 Dai nagin madali an pagsuwayan na iyan. Siyempre, aram ni Hana na maaasikaso si Samuel sa Silo, tibaad kan nagkapirang babayi na naglilingkod sa tabernakulo. Pero, akion pa siya, asin siisay na ina an gustong mapasuway sa aki niya? Minsan siring, dinara ni Hana asin Elkana an aki na dai napipiritan kundi may pagpasalamat. Nag-atang sinda sa harong nin Diyos, iprinesentar ninda si Samuel ki Eli, asin ipinagirumdom ki Eli an ipinanuga duman ni Hana pirang taon na an nakaagi.\nNagin tunay na bendisyon si Hana para sa aki niyang si Samuel\n21. Paano mahihiling sa pamibi ni Hana ki Jehova an rarom kan pagtubod niya? (Hilingon man an kahon na “ Duwang Pambihirang Pamibi.”)\n21 Dangan namibi si Hana ki Jehova, na ibinilang nin Diyos na angay na iiba sa saiyang ipinasabong na Tataramon. Mantang binabasa nindo an sinabi niya sa 1 Samuel 2:1-10, mahihiling nindo an rarom kan pagtubod niya na ipinahayag sa kada linya. Inumaw niya si Jehova huli sa makangangalas na paggamit nin kapangyarihan—sa dai mapantayan na abilidad na ibaba an mga maabhaw, bendisyunan an mga inaapi, asin tapuson o iligtas pa ngani an buhay nin saro. Inumaw man ni Hana an saiyang Ama huli sa daing kaagid na kabanalan, hustisya, asin kaimbudan. May marahay na dahilan na nasabi ni Hana: ‘Mayo nin gapong siring kan samuyang Diyos.’ Si Jehova biyong masasarigan asin dai nagbabago, pailihan para sa gabos na inaapi na naghahagad sa saiya nin tabang.\n22, 23. (a) Taano ta makakasiyerto kita na mantang nagdadakula aram ni Samuel na namumutan siya kan mga magurang niya? (b) Paano urog pang binendisyunan ni Jehova si Hana?\n22 Bendisyon para sa aking si Samuel na magkaigwa nin ina na lubos an pagtubod ki Jehova. Minsan ngani siyertong napungaw si Samuel sa saiyang ina mantang nagdadakula, nungka niyang namatian na nalingawan na siya. Taon-taon, nagbabalik sa Silo si Hana na may darang bado na mayong manggas para gamiton ni Samuel sa paglilingkod sa tabernakulo. An kada tahi kaiyan ebidensiya kan pagkamuot asin pag-ataman niya sa saiyang aki. (Basahon an 1 Samuel 2:19.) Imahinaron ta na isinusulot niya sa aki an bagong bado, pinapakaray iyan, asin maugmang pigmamasdan an aki mantang mabuot na kinakaulay saka pinaparigon ini. Bendisyon ki Samuel an siring kaiyan na ina, asin mantang nagdadakula siya nagin bendisyon man siya para sa mga magurang niya saka sa bilog na Israel.\n23 Kun dapit ki Hana, dai man siya nalingawan. Biniyayaan siya ni Jehova nin lima pang aki ki Elkana. (1 Sam. 2:21) Pero, an pinakadakula gayod na bendisyon ki Hana iyo an relasyon niya sa saiyang Ama, si Jehova, na urog pang kuminusog sa pag-agi nin mga taon. Magin totoo man lugod iyan sa saindo, mantang inaarog nindo an pagtubod ni Hana.\nDuwang Pambihirang Pamibi\nAn duwang pamibi ni Hana, sa 1 Samuel 1:11 asin 2:1-10, may nagkapirang lataw na punto. Pag-ulayan ta an pira kaini:\nSa inot kan duwang pamibi, namibi si Hana ki ‘Jehova nin mga hukbo.’ Siya an inot na sinambit sa Bibliya na naggamit kan titulong iyan. Naglataw iyan nin 285 beses sa Bibliya asin nanunungod iyan sa awtoridad nin Diyos sa dakulon na espiritung aki niya.\nMangnuhon na ipinahayag ni Hana an ikaduwang pamibi, bakong kan mamundag an aki niya, kundi kan ini ipresentar ninda ni Elkana para maglingkod sa Diyos sa Silo. Kaya dakula an kagayagayahan ni Hana, bakong huli ta napatuninong niya an karibal na si Penina, kundi huli ta binendisyunan siya ni Jehova.\nKan sabihon ni Hana na ‘An sakong sungay napalangkaw diyan ki Jehova,’ posibleng an nasa isip niya iyo an baka, sarong makusog na hayop na pantrabaho na mapuwersang ginagamit an mga sungay kaiyan. Garo man sana sinasabi ni Hana na ‘Jehova, pinapakusog mo ako.’—1 Sam. 2:1.\nAn mga tataramon ni Hana dapit sa ‘linahidan’ nin Diyos ibinibilang na hula. An tataramon na ini kapareho kan terminong trinadusir na “mesiyas,” asin si Hana an inot na sinambit sa Bibliya na naggamit kaiyan na ipinapanungod sa sarong magigin linahidan na hadi.—1 Sam. 2:10.\nMga 1,000 taon pakalihis kaiyan, sinabi man kan ina ni Jesus na si Maria, sa sadiring tataramon kaini, an nagkapira sa mga ekspresyon nin pag-umaw ni Hana ki Jehova.—Luc. 1:46-55. (Hilingon an Kapitulo 17.)\n^ par. 7 Minsan ngani sinasabi kan Bibliya na ‘ipininto ni Jehova an [matris]’ ni Hana, mayo nin ebidensiya na dai inuuyunan nin Diyos an mapakumbaba asin maimbod na babaying ini. (1 Sam. 1:5) Kun beses, sinasabi kan Bibliya na an Diyos an nagpapangyari nin mga bagay, pero tinutugutan sana niya iyan sa laog nin sarong panahon.\n^ par. 9 An distansiya basado sa posibilidad na an banwaan na ginikanan ni Elkana, an Rama, iyo man sana an lugar na inapod na Arimatea kan panahon ni Jesus.\nPaano nagpahiling nin pagtubod si Hana sa ibong nin pang-uuyam?\nPaano nahayag sa mga pamibi ni Hana an pagtubod niya?\nTaano ta pinapahalagahan ni Jehova an mga lingkod niya siring ki Hana?\nPaano mo gustong arugon an pagtubod ni Hana?\nHana—Ipinahayag sa Pamibi sa Diyos an Nasa Puso Niya


ISYU SA RICE TARRIFICATION LAW: Reclamo kan mga paraoma inatubang na sa senado\nParaoma gamit na an makina sa pag-ani nin paroy alagad nalulugi nin huli kan baratong presyo sa mga kumprada. (Retrato kua kan DA Bicol)\nInatubang na kan Committee on Agriculture sa senado an reclamo kan sektor nin paraoma sa padagos na paghuros kan presyo nin paroy kasunod kan pag-epekto kan Rice Tarrification Law (RTL) envez an napaboran an mga pribadong negosyante.\nAn komite pinamamayohan ni Senador Cynthia Villar na pigdangog an inagrangay kan paraoma na bakong nakatabang an RTL sa saindang sektor envez iyo nalulugi. An mga senador na presente asin miembros kan komite sinda Riza Honteviros, Nancy Binay asin Imee Marcos.\nSi Silvestre Bonto, presidente kan National Confederation of Irrigators Association (NCIA) nagsabi an committee hearing ginibo kasoodmang Miercules, Agosto 28 asin ipapadagos pa sa Septiembre 3, 2019.\nPinahayag kaini sa Bicol Mail na hinagad ninda an solusyon sa problema sa padagos na pagbagsak kan presyo na saro sa kaipuhan iyo an direct subsidy sa irrigators association, matawan nin mechanical dryers, tractors asin iba pang makinarya nganing magbaba an production cost sa gastos sa pag-oma asin iba pang subsidia para sa abuno asin banhi.\nGrabe an gastos sa pag-oma alagad nagpaparababa an presyo sagcod na naresulta na madisganar na ipadagos an saindang pagtanum nin paroy, sabi pa ni Bonto.\nDigdi sa rehiyon Bicol an presyo kan paroy nagdadalagan na sa P12 hasta P13 cada kilo alagad kun ipapabakal sa National Food Authority (NFA) halangkaw man kuta an presyo sa cantidad na P17 alagad kaipuhan pang alangon muna an bagong ani, an solusyon digdi an mechanical dryer.\nHali sa dating P14 hasta P15 cada kilo kun panahon pa nin aranihan nagiging opurtinista pa an mga kumprador binabagsak an presyo.\nNag-epekto an implementing rules and regulation (IRR) kan RTL kan Abril 29, 2019 digdi na nagpapaabot nin mga reclamo an sektor nin paraoma asin kabale sa apektado man iyo an NFA mientras na dakul an mawawarang nin trabajo.\nPigcierto kan komite na matatabangan man giraray an paraoma mientras na igwang alokasyon na P10 bilyon an gobierno para sa Annual Rice Competitive Enhancement Fund na yaon sa poder kan Departamento de Agricultura an pagpaluwas kan fondo.\nAn P5 bilyon para sa Philmech na gagamiton para sa production of postharvest machineries and small irrigation projects, mientras na P3 bilyon para sa Philrice, P1 bilyon itatao sa DBP sa easy access loan asin P1 bilyon para sa iba pang actividades na an setenta por ciento kaini sa TESDA. (DPA)


GENESIS 1 BPV - Sa kapinonan, kan lalangon nin Dios an - Bible Search\nAn Istorya kan Paglalang\n1Sa kapinonan, kan lalangon nin Dios an kalangitan asin an daga, 2an kinaban mayo nin ano man na porma saka laog. An nag-aalimbukay na kadagatan na minatahob kaini napapatos nin kadikloman asin an espiritu nin Dios+ naghihiro sa ibabaw kan katubigan. 3Nagboot an Dios, “Magkaigwa nin liwanag,” asin nagkaigwa nin liwanag. 4Nahiling nin Dios na marahay an liwanag. Isinuhay niya an liwanag sa kadikloman 5dangan inapod niyang “Aldaw” an liwanag, asin an kadikloman inapod niyang “Banggi.” Nagkahapon dangan nagkaaga: an enot na aldaw.\n6Dangan nagboot an Dios, “Magkaigwa nin kahiwasan na masuhay kan katubigan tanganing mamugtak ini sa duwang lugar.” 7Nangyari ini. Ginibo nin Dios an kahiwasan na nagsuhay kan tubig na nasa irarom sa tubig na nasa ibabaw. 8An kahiwasan inapod niyang “Kalangitan.” Nagkahapon dangan nagkaaga: an ikaduwang aldaw.\n9Dangan nagboot an Dios, “Magkatiripon sa saro sanang lugar an katubigan sa irarom kan kalangitan tanganing mahiling an mamarang kadagaan,” asin ini nangyari. 10An mamarang kadagaan inapod niyang “Daga,” asin an nagkatiripon na katubigan inapod niyang “Dagat.” Nahiling nin Dios na ini marahay. 11Dangan nagboot siya, “Magkaigwa sa daga kan gabos na klase nin tinanom na nagtatao nin banhi asin nin kahoy na nagtatao nin bunga.” Nangyari ini. 12Kaya nagtaralubo sa daga an gabos na klase nin tinanom asin kahoy, saka nahiling nin Dios na ini marahay. 13Nagkahapon dangan nagkaaga: an ikatolong aldaw.\n14Dangan nagboot an Dios, “Magtunga sa kalangitan an mga ilaw tanganing masuhay an aldaw sa banggi, asin tanganing maaraman kun nuarin mapoon an mga aldaw, an mga taon patin an mga panahon. 15Magliliwanag an mga ini sa kalangitan tanganing magtao nin liwanag sa daga.” Nangyari ini. 16Kaya ginibo nin Dios an duwang darakulang ilaw: an aldaw na masakop kan bilog na maghapon asin an bulan na masakop kan bilog na banggi; ginibo man niya an mga bitoon. 17Ibinugtak niya sa kalangitan an mga ilaw tanganing magtao nin liwanag sa daga, 18magsakop kan aldaw saka banggi, asin magsuhay kan liwanag sa kadikloman. Nahiling nin Dios na ini marahay. 19Nagkahapon dangan nagkaaga: an ikaapat na aldaw.\n20Dangan nagboot an Dios, “Magkaigwa nin manlaen-laen na may buhay an katubigan asin nin manlaen-laen na gamgam an kaitaasan.” 21Kaya linalang nin Dios an mga darakula saka makangirhat na linalang sa katubigan, an gabos na nabubuhay diyan asin an gabos na klase nin gamgam. Nahiling nin Dios na ini marahay. 22Benendisyonan niya ini gabos asin tinaraman, “Magdakul kamo asin panoon nindo an kadagatan asin magdakul man an mga gamgam sa daga.” 23Nagkahapon dangan nagkaaga: an ikalimang aldaw.\n24Dangan nagboot an Dios, “Magkaigwa sa daga kan gabos na hayop: manso asin lalaw, dakula saka sadit,”—asin nangyari ini. 25Kaya ginibo nin Dios ini gabos asin nahiling niya na ini marahay.\n26Dangan nagtaram an Dios, “Ngunyan gibohon ta an katawohan sa satong ladawan; gibohon ta sindang arog sato. Magkakaigwa sinda nin kapangyarihan sa mga sira, sa mga gamgam, asin sa gabos na hayop, manso man o lalaw,+ dakula man o sadit.” 27Kaya linalang nin Dios an katawohan siring sa saiyang ladawan; linalang niya sindang lalaki asin babae. 28Benendisyonan niya sinda dangan tinaraman, “Magmabinunga asin magdakul kamo; panoon nindo an bilog na kinaban asin pamahalaan iyan. Magkaigwa kamo nin kapangyarihan sa mga sira, sa mga gamgam asin sa gabos na hayop. 29Itinatao ko saindo an gabos na klase nin tinanom na nagtatao nin banhi asin nin mga kahoy na nagtatao nin bunga; iyan an saindong magigin pagkakan. 30Sa gabos na hayop asin gamgam, itinatao ko an mga doot saka an mga madahon na tinanom, bilang pagkakan.” Nangyari ini. 31Nahiling nin Dios na an gabos niyang ginibo orog karahay. Nag-aga dangan naghapon—iyo idto an ikaanom na aldaw.\nPhilippine Bible Society, New Testament © 1981, Bible © 1992\nMarahay na Bareta Biblia


Pagkalaen sa tahaw nin mga pagbabago kan "Dolphy" - Wikipedia\nPagkalaen sa tahaw nin mga pagbabago kan "Dolphy"\nPagpakarhay poon kan 11:28, 14 Hulyo 2012\n1,421 na mga bayta pinagdugang , 8 years ago\nPagpakarhay poon kan 19:15, 12 Hulyo 2012 (liwaton)\nPagpakarhay poon kan 11:28, 14 Hulyo 2012 (liwaton) (sulíton)\nEnot nabisto siya sa pelikulang ''Isang Sulyap Mo Tita'' kan kinontrata siyang artista kan [[Sampaguita Pictures]]. Nagputok ini sa takilya mala ta tina'wan na siyang starring role sa ''Jack & Jill'' kun saen pinapelan niya an sarong bakla na tugang man nin sarong tomboy.\n==Mga enot na taon==\nSi Dolphy namundag sa Kalye Padre Herrera (ngonyan P. Herrera St. na) sa [[Tondo, Manila]]. An mga magurang niya iyo sinda Melencio Quizon\nasin Adorable Quizon (nee Espinosa). An ama niya sarong trabahador sa makina nin bapor sa Atlantic Gulf and Pacific Company kan Manila. Siya an ikaduwa sa matua sa sampolong magturugang.\nSi Dolphy nagtinda nin mani asin sandia kan siya aki pa sa mga sinehan kaya pirme siya libre magdalan sa mga ini. Mga edad niya 13 kan an [[Ika-2ng Gerang Pangkinaban]] nagbungkaras. Kan mga panahon na idto an ginigibo niya mag limpiabota, magtakod butones sa mga pantalon sa sarong pabrika, magpisanpisan nin mga bote susog sa tamanyo, kargador sa piyer, magbarobariwas asin magkutsero sa kalesa pa ngane. Kun libre siya, nagdadalandalan siya kan mga stage show sa Life Theater asin Avenue Theater. Sinasabing an mga paborito niyang mga artista iyo sinda [[Pugo asin Togo]] asin an parabayleng Benny Mack asin [[Bayani Casimiro]].\n17,355 mga pagliwat\nPinaghugot gikan sa "https://bcl.wikipedia.org/wiki/Espesyal:MobileDiff/117254"


Ciudad nin Iriga – Enterong lakma sa pagkaka-utang an manijamiento kan Camarines Sur III Electric Cooperative (Casureco III) sa Rinconada area na nagsakat na sa P1 bilyon kun itatampad sa mga moroso kan miembro-consumedores na dapat colectahon nag-aabot sana sa P143 milyon.\nAfuera pa kaini, maluyahon an power restoration matapos maglamasa sa Bikol si bagyong ‘Nina’, abot pa sana sa setenta por ciento an napapabulosan nin suplay nin corriente kadakle sa centrong barangay alagad igwa pang nawawalat na setentang mga barangay na iyo ngonian an tinatawan prioridad kan bagong manijamiento sa paagi kan Task Force Duterte Rinconada Power na pinadara kan National Electrification Administration (NEA).\nAn task force pinamamayohan ni Cesar Faeldon na iyo an designadong Project Supervisor asin an Interim Board na pinamamayohan ni Casureco I General Manager Ana Sylvia M. Alsisto, nagtutukaw\nbilang chairman, co-chairman si Casureco IV GM Veronica Briones, an mga miembros kinababalehan ninda Padre Rey Caceres hale sa religious sector; Wilbur Almoneda hale sa civic sector; Persius Cheng kan business sector asin GM Victor Cada kan Quezon II Electric Cooperative.\nNiribayan kan interim board si mga elihidong director na pinamamayohan ni Board President Gilbert Villar, an aksyon kan NEA pigdadahilan na dai napapadalagan nin toltol kan junta an manijamiento alagad nagrereclamo an dating junta na bako sinda an dapat basulon envez an namamayo kaini.\nSi Faeldon, nag-asumir bilang Project Supervisor kan Febrero 3 asin kan Martes, Febrero 7 nagkaigwa nin premirong miting an interim board na saindang nadiscobre an bilyon pesos na pagkaka-utang kabale na digdi si babayadan sa power supplier asin dai pa nababayadan na nagretiro nang mga empleado sa serbisyo.\nInabot nin limang oras an premirong miting kan junta na saindang tatawan nin prioridad iyo an power restoration sa dakul pang mga barangay na sagcod sa ngonian mayo pa nin suplay nin corriente dawa na ngani nagtabang sa cooperativa an Task Force Kapatid.\nHinagad na kan interim board sa Task Force Kapatid na ipadagos ninda an pagtabang sa rehabilitasyon kan mga poste asin linya hasta sa Febrero 16 alagad sa anom na cooperativa nin electricidad na nagtatabang sa power restoration tolo na sana an nawalat.\nSa pag-aadal pa ninda kan kamugtakan kan cooperativa, sinabi pa kan informante kan Bicol Mail na igwa kapabayaan an mga nakaaging manijamiento alagad nangyayari ini huli kan permi na sanang nagriribay nin OIC General Manager asin Project Supervisor. Resulta kaini, dai na ipapadagos an mga hinaman na programa na dai na lugod nin estabilidad an pagpadalagan kan ruro nang kamugtakan na cooperativa.\nP205M WINALAT NA DAÑOS NI ‘NINA’\nIni an pigsumiter na listahan kan Casureco III sa NEA alagad an task force Duterte pigririkisa an damage report huli kan dakulang cantidad.\nAn dakulang destroso kan nakaaging calamidad iyo an pigdadahilan kan manijamiento kun tano ta abalahon an power restoration.\nNag-uutang nin P20 milyon na calamity loan alagad an task force hahagadon sa NEA na dagdagan an sinambit na cantidad nganing makatabang sa gagamiton na fondo sa rehabilitasyon.\nSinabi pa na mawot kan interim board na dai padificilan an pagbakal nin materiales nganing dai makaulang sa rehabilitasyon.\nMGA KALUYAHAN KAN MANIJAMIENTO\nSinabi pa na an kakulangan asin napapabayaan kan cooperativa naheling kan task force sa lado technical, finance asin education na kabale sa saindang tatawan nin atensyon sa iimplementar na mga reforma.\nAn miembro-consumedores digdi dati nang nagdedenuncia sa kamugtakan kan manijamiento dai pa nagkakaigwa nin calamidad asin kabale sa mga binabasul iyo an pakikiaraman kan nagkaperang pulitico sa Rinconada kan mga nakaaging taon sagcod na dagos-dagos nang dai nakakabangon\nNag-init an isyu kaidto sa privatization alagad dai nangyari matapos dai tugotan kan NEA.\nIni an apelo kan task force sa mga empleados mientras na sinugo sana sinda kan NEA na magtabang nganing mapakarhay an cooperativa.\nAn cooperasyon dakulang bagay mientras na an makikinabang kaini iyo an rinibong consumedores na nagmamawot nin reforma, sabi pa.\nSakop kan Casureco III iyo an Ciudad nin Iriga, Bula, Bato, Balatan, Buhi asin Nabua.\nPeace talk dapat pulidohon - NDF\nKun binasura na ni Presidente Rodrigo Duterte an unilateral ceasefire alagad an National Democratic Front (NDF) sa Bikol nagpahayag man na dapat pulidohon asin parikason kan GRP Panel an mga kasundoan sa orolay pang katuninongan.\nSa pinaluwas na pahayag sa prensa kan NDF sinda nagtutubod na dai pa sarado an unilateral ceasefire mantang mayo pa sinda nakakarecibe nin pormal na notice or termination.\nNanindugan pa na dapat palibrehon na an maabot sa 400 na mga presonero pulitical na may mga edad na asin igwa nang kamatean sa salud, dapat maging sincero asin ipasunod an nahaman na agenda kan mag-ibong na lado orog na an isyu sa mga nangyayaring pagbalga sa deretsong pantawo.\nSaindang pigrereclamo an mga ginigibo pagpa-apod kan militar sa residentes kan mga barangay asin sinusunad sa interogasyon na sarong pang-sasabotaje kan AFP sa orolay pang katuninongan.\nDai matapos-tapos an isyu sa militarisasyon na iyo pa an saindang pigrereclamo sa tahaw kan unilateral ceasefire, paggamit kan Barangay Hall, Day Care Center asin escuelahan arog kan mga nangyayari sa banwaan nin Dimasalang asin Cawayan sa Masbate, Matnog, Sorsogon, Bulan Sorsogon, sa Labo, Capalonga asin Jose Panganiban sa Camarines Norte asin Ragay, Lupi asin Del Gallego sa Camarines Sur.\nAn sinambit na isyu nagpapaheling nin insinseridad an AFP, GAP na kun haen an katutoanan an nangyayaring militarisasyon nakatago sa irarum kan peace and development alagad ini counter insurgency program kan gobierno na an naiipit asin lugi iyo an namamanuan na nagreresulta sa pag-gadan, paglikidar kan namamanuan asin malalang pagbalga sa deretsong pantawo dawa mayong unilateral ceasefire.\nSinabi pa na dapat ipadagos an orolay pang katuninongan, dai dapat ini maging ulang o pagputol sa orolay sa peace talk asin kaipuhan orolayan an mga problema kan namamanuan kan mga nagiging dahilan kan armadong labanan sa Filipinas.\nAn pagbasura kan presidente sa peace talk kasunod kan nangyaring pang-aatake kan NPA sa mga soldados kan gobierno sa Mindanao na mayong kalaban-laban asin bako nang makatubod-tubod na mga condisyon.\nMga paraoma hinasa sa natural farming\nAn teknologiya sa natural farming iyo an pigtatawan nin prioridad kan Committee on Agriculture kan Sangguniang Panlungsod asin kan City Agriculturist kan City Hall nganing matabangan an sektor nin paraoma sa ciudad na mapa-asenso an saindang pagbuhay.\nAn komite na pinamamayohan ni Consejal Julian Lavadia Jr. pigtiripon an grupo nin paraoma na kadakle gikan sa itaas na mga barangay kan ciudad nganing matukdoan kan mga bagong teknologiya sa paagi kan ginibong duwang aldaw na seminar na may\ntitulong ‘An Armas sa Pag-asenso kan Paraoma iyo an natural farming’, An sistema na uyon sa klima kan satong lugar’.\nSi Lavadia asin City Agriculturist Edna Bongalonta nagpahayag na panahon nang magkaigwa sinda nin dagdag na kaaraman na tipid sa gastos sa paagi kan organikong pag-oma na maresulta sa halangkaw na produksyon.\nAn seminar ginibo sa Blue Room kan City Hall kan Febrero 6, 7 na an veterano asin paratukdo sa ngaran na natural farming, Andry Lim kan Ciudad nin Davao iyo an naghasa sa mga participantes nganing ma-implementar an bagong teknolohiya sa organikong pag-oma na bakong magastos sa bulsa kan paraoma.\nKabale sa pigtukdo asin nahasa an mga participanteng paraoma iyo an pagproducer nin sadiring abono, pang-spray sa mga insekto sa paroy asin mga tinanum na gulayon, mga formula sa pagpataba asin pagpa-dakula nin mga ataman na hayop asin iba pang estratihiya na makakatabang sa sektor nin paraoma.\nNagtutubod an consejal na matapos kan seminar magkakaigwa nin marhay na bonga para mapa-asenso an sektor na ini sa paagi kan simpleng mga ideya sa pagtanum asin pag-ataman hayop alagad makakatabang sa halangkaw na produksyon.\nAn itaas na mga barangay kan ciudad kinababalehan kan Pacol, Carolina, San Isidro, Panicuason asin Cararayan na yaon digdi an natatada pang 750 hectarya kaomahan sa dating 1,500.\nSupt. Adan, nagtutukaw\nOIC PD sa Camarines Sur\nSi Supt. Joel Adan, iyo an nagtutukaw na OIC Provincial Director kan PNP Provincial Office kan Camarines Sur karibay ni P/Sr. Supt. Walfredo Pornillos na nagtapos na kan saiyang duwang taon bilang pamayo kan PPO digdi asin destino na sa Camp Semion Ola sa Ciudad nin Legaspi.\nSinabi ni Regional Director Chief Supt. Melvin Buenafe na saiya munang pinatukaw na OIC PD si Adan matapos bawion kan Campo Crame an orden ki P/Sr. Nestor Tiempo na iyo kuta an maribay ki Pornillos sa pigtalaan na turn over of command kan Miercules, Febrero 8, 2017.\nDai pigdetalye kan Campo Crame an directiva na binabawi an bagong destino ni Tiempo mientras na nagsusunod sana kami sa orden, sabi pa ni Buenafe.\nSi Pornillos kaipuhan nang magpugol nin posisyon sa oficina rehiyonal kan PNP nganing magsakat an saiyang ranggo asin natapos naman kaini an maximum na duwang taon bilang provincial director.\nPigtutubodan na igwang pulitico sa provincia an nag-ulang sa pagpatukaw sa bagong PD alagad nagsayumang magkumpirmar an Bikol PNP.\nKan panahon kan dating provincial director halangkaw an saiyang acomplisimiento sa guierra laban sa ilegal na droga na kun haen natawan siya nin reconosimiento kan Bikol PNP.\nMientras tanto, sinabi pa kan Bikol PNP matapos tunawon na kan higher command an Anti-Illegal Drug Group an miembros kan PNP padagos man giraray na magsusuporta sa campaña kan Philippine Drug Enforcement Agency (PDEA) sa mga operasyon kaini laban sa droga.


Bangus na yaon sa dagat\nTinitindang bangus sa Filipinas\nHitsura kan sirang bangus\nPayo kan Bangus.\nAn bangus (Chanos chanos; Ingles: milkfish) iyo na sana an natatadang espesye sa pamilyang Chanidae. Ini dakul na pangaran na komun. Sa Hawaii inaapod ining awa, asin sa Tahiti apod kaini ava. Digdi sa Filipinas, an apod kaini bangus manta sa lenggwaheng Nauruan, an ngaran kan sira, ibiya. Sa Indonesya, inapod man an sirang ini na "bandeng" o "bolu".\n1 Estaran asin distribusyon\n3 Mga lutong Bangus\nEstaran asin distribusyon[baguhon | baguhon an source]\nAn Chanos chanos makukua sa Dagat Indyano asin sa Dagat Pasipiko, poon Habagatan Aprika, abot Hawaii asin sa Marquesas, poon California abot sa Galapagos, amihanan kan Hapon, habagatan kan Australya. An mga bangus komun na naestar sa mga katubigan palibot mga isla asin sa mga continental shelves sa rarom na 1 abot 30 metro. Ini parati man nalangoy palaog sa mga sabang, sa mga salog asin sipi.\nAn bangus pwede magdakula abot 1.80 metro (5 pye 11 pul.), pero parati mga 1 metro(39 pul.) sa laba. Sa gabat, pwede ini umabot 14.0 kg. asin naedad na 15 taon. Matilaba an kahawakan, na an kiskis nangin gintab na kolor pirak, may ikog na duwang pasuway na panas. An ungos kaini sadit asin daing ngipon. Sa kolor berdeng olive na sa hirog niya nanigngilyab na silver asin mairom na mga parikpik.\nAn sirang ini an mga kinakakan mga cyanobacteria, mga algae asin mga sira-sira. May tendensya ining maggipaw hararani sa kosa asin mga islang may mga bahura. An mga piyak kaini enot ngona pataw-pataw sa dagat sa duwa, tolong semana dangan nahubo kun daro-dakula sa mga katangyanan, sa mga sipi o danaw, asin nabalik sa dagat kun mamamaro' na asin mareprodusyir. An babaeng bangus nahimsa' kun banggi aboton 5 milyon na sugok sa hababaw aro-askadon na tubig.\nMga lutong Bangus[baguhon | baguhon an source]\nBangus na binadi' saka prinitos, Filipinas\nInasal na bangus, Filipinas\nTinapang bangus, Indonesya\nPinustang bangus may kasalak na pasayan, suso', tahong\n↑ philfoodie.blogspot.com. Kinua 10-11-18\n↑ [ http://www.iucnredlist.org/details/60324/0]www.iucnredlist.org. Kinua 10-11-18\nKinua sa "https://bcl.wikipedia.org/w/index.php?title=Bangus&oldid=231719"\nHuring binago an pahinang ini kaitong 16 Hunyo 2022, alas 12:16.


Biography – Hardy Aquende\nSi Atty. Hardy an pinakaaki na Chief Legislation Officer sa senado kan Pilipinas. Siya direktang nagtatrabaho kay Senador Sonny Angara na kung saen siya man an nagsirbing Acting Executive Director kan komite sa Senado pag abot sa Ways and Means .\nSiya nagtapos kan saiyang pag-aabogasya sa Unibersidad kan Pilipinas asin nakapasa bilang abogado kan taon 2009 (dos mil nueve). Kan taon 2012 (dos mil dose) saiyang pinadagos an Master of Laws in International Taxation sa eskwelahan para abogasya kan New York University bilang sarong Fulbright iskolar kan Estados Unidos asin man puminasar bilang sarong abogado sa New York kan taon 2013 (dos mil trese). Kan taon 2014 (dos mil katorse) siya nag-adal gilayon bilang sarong iskolar sa Harvard Kennedy School of Government sa Estados Unidos bilang preparasyon sa pagsirbe sa banwaan. Saro man po si Atty. Hardy na lisensyadong akawntant poon kan taon 2004 (dos mil kwatro) pakatapos niya mag adal sa De La Salle University na nagtapos na igwang academic honor.\nSaro man po si Atty. Hardy na paratukdo. Siya naging Bise Presidente asin Executive Director kan Forbes College asin Forbes Academy sa Legazpi. Nagtukdo man siya bilang sarong propesor sa Unibersidad kan Aquinas sa mga nagkukuha nin pag-aabogasya. Kan Marso 2015 natawan siya nin unra na maging saro sa mga Board of Regents kan Bicol University. Abogado man po siya kan Philippine Crop Insurance Corporation na nagtatabang sa mga paraoma, Presidente siya kan Aquende Scholarship Foundation, buda aktibo po siya sa pagtabang sa mga kaakian bilang adviser kan sarong grupo nin mga jovenes digdi sa Bicol na iyo an Kabataan Para Sa Bayan. Sa pagpapadagos kan saiyang pagtubod asin paglaom na ang edukasyon importantehon na marhay para maiangat sa an satong mga pamilya, minukna niya kan taon 2013 (dos mil trese) ang Aquende Scholarship Foundation hale sa mga regalo kan siya po ikinasal.\nBago pa man siya nagtrabaho sa gobyerno, nagsakripisyo nguna siya magtrabaho bilang sarong abogado sa pinakadakulang opinina nin mga abogado sa Manila kung saen niya nakasabay sina Senator Ed Angara buda Senator Frank Drilon. Kan maging presidente si PNoy, nagsirbe si Atty. Hardy bilang Special Prosecutor laban sa mga darakulang kumpanya na nagdadaya asin dai nagbabayad kan buwis sa satuyang gobyerno.\nDahil sa saiyang mga adbokasiya para sa edukasyon, mga kababaihan, mga kaakian asin para sa paguswag kan komunidad, siya po ninominar ka taon 2013 (dos mil trese) nina Senate President Frank Drilon asin DSWD Sec. Dinky Soliman para kuta mamayo kan National Youth Commission. Padagos an pag-inguha ni Atty. Hardy para maibalik niya sa komunidad na naging marhay sa saindang pamilya sa paagi kan pagbusol kan saiyang mga adbokasiya sa pagreporma kan edukasyon, pagtao ki kusog asin direksyon sa mga kaakian, paglaban sa korapsyon asin pagsirbe sa mga tawong nangangaipo.


Doldol - Wikipedia\nBantayan ining pahina\nPinadakula sa lente an pagsungkal kan doldol\nMay kiskis na doldol, pasyenteng dinapoan AIDS\nPaandaron an midya\nPagsungkal kan doldol, video\nIl'igon na ayam\nAn doldol (Ingles, scabies, hale sa Lati: scabere, "magkagaw"; inaapod man na "An gatol") na bisto man sa ibang lugar sa kolokyal na apod na "an pitong taon na gatol", sarong helang sa kublit kan tawo o hayop. Ini dara kan sarong kasadit-sadit na parasito na sarong klaseng kuto na haros dai mamaanan kan mata, an inapod na Sarcoptes scabiel, nagsusungkal asin nagsosoksok sa irarom nin kublit kan tawong dinukotan kaini asin naresulta sa makuring gatol. An impeksyon sa mga hayop arog kan sa ayam, ibang klaseng kuto (sarcoptic mange) asin inaapod na "il-ig". \nAn helang na ini pwedeng makaolakit ta pwedeng makadukot an doldol sa kublit nin iba huli sa parati asin haloyan na padukot-dukot sa tawong may doldol. An enot na pagkaimpeksyon kaini maririsa sana an sintomas paglihis nin apat abot anom na semana, alagad an sunod na pag'olakit madali sanang magluwas sa laog nin 24 oras. Alagad, huli ta an mga sintomas kaini reaksyon sa alerhiya, pwedeng haloy makamate nin ginhawa maski napuho na an mga doldol.\nSinasabi na an doldol saro sa tolong komun na gayong helang-kublit sa mga aki, kairiba na an inaapod na tinea asin pyoderma. Taon-taon mga 300 na milyon na kaso nin doldol an naburutwa, asin komun sa magkasi babae o lalaki.\nMga tanda asin sintomas\nAn tanda nin doldol iyo an makuring gatol asin mga kitkit pairarom. An mga kitkit parati arabay asin durukot saka may garo mga kinagatan kan namok.\nOrog na narandan an paggatol kun mainit sa palibot asin kun banggi huli gayod na mayo nang ibang nakaapod atensyon. Sa mga gurang, bihira an mga sintomas na ini.\nAn mga ludog-ludog asin mga kotkot kan doldol parati sa parte kan liang kan mga muro, sa braso, siko, likod, lubot asin sa luwas kan ikinabuhay. Maliban daa sa mga omboy asin idtong may imunosupresyon, an olakit haros dai nadapo sa kublit kan lalawgon o sa banga kan payo. An mga kinotkot nangyayari pagsungkal kan mga gurang nang mga doldol sa epidermis.\nKadaklan sa mga tawo, an agi kan nagsusungkal na kutong doldol arabay na gira sa kublit na parati kasabay mahihiling an saraditsadit na mga ludog o kinagatan-namok. Parati man nakukua ini sa mga soksok kan hawak, siring sa mga liang kan muro sa kamot o bitis, sa palibot kan ikinabuhay, sa lukot kan tulak asin sa irarom kan suso nin babae.\nMay kiskis na doldol\nSa mga gurang asin mga tawong may kakundian sa immune system, arog kan HIV, kanser o nagbubulong para sa imunosupresyon, mas dinadapoan kan inaapod na "may kiskis na doldol" (dati inaapod na doldol Norwega). Sa maluya an immunity system, orog na dinadapoan kaini na nalakop sa bilog na hawak, maliban sa pandok. An igwang 'may kiskis na doldol" igwang kublit na may kirikiskis, may gatol-gatol, asin mahibog na mga kagan kan kublit na rinibong doldol nakasoroksok. Sa mga lugar na ini, dipisilon mapuho an doldol ta suro-suroknong an mga kagan na kaipohan na gayong an pagbulong halawig.\nPagtrato sa helang na doldol\nMay magkapirang panlahid asin panhaplas an mabantig sa pagpawara kan doldol. Dapat an pagbulong, ngane epektibo, damay an gabos na nakaestar sa harong asin idtong may halawig na pagdukot sa pasyente. Sa pagkontrol kan gatol, natomar nin mga antihistamines asin ahente sa pampahaleng gatok. An mga gamit sa tinurogan, mga gubing, asin mga twalya na inusar kan nakaaging 3 aldaw labahan sa mainit na tubig asin ipa'alang sa mainit na dryer.\nAn bulong na permethrin an pinaka'mabantig na bulong sa doldol, asin iyo an pinipili parati. Ini linalahid poon sa liog paibaba kan hawak na mayong loloktawan, asin gibohon ini bago maghigda sa pagturog, asin winawalat an linahid nin mga walo abot katorseng oras sagkod na magsaromsom kun baga. Dangan parigosan an hawak pagka'aga. Dai nanggad lihisan na parte kan hawak ta diyan naman matarago an mga doldol na nakaligtas. Saro daang paghaplas maninigo na na ikarahay ta an bulong ginagadan kaini an mga sugok asin mga kuyamad saka mga gurang nang doldol. Pero daa an mga doktor rekomendado na maghaplas man giraray kan permethrin mga tolo o pitong aldaw pakalihis ngane paseguro na mayo na nanggad natadang buhay na doldol. An "kiskis na doldol" mas haloy na bulongon asin pirang beses dapat maglahid sagkod na mawara an suru-suroknong na doldol. Kaipohan pa pati gayod na dugangan na suplemental na bulong paagi kan pag'inom kan bulong na ivermectin. An permethrin daa pwedeng magkawsa nin dikit na gatol sa kublit.\n Organisasyon sa pagkontrol kan doldol. Kinua 6-05-15.\n Pagbulong sa doldol. Kinua 6-05-15.\nIka-4 na aldaw\nIka-8ng aldaw (pagpoon pagbulong)\nIka-12 aldaw (yaon sa pagbulong)\n↑ https://en.wikipedia.org/wiki/Mosby%27s_Dictionary_of_Medicine,_Nursing_%26_Health_Professions Kinua 5-05-15\n↑ http://www.who.int/water_sanitation_health/diseases/scabies/en/ Kinua 6-05-15\nPinaghugot gikan sa "https://bcl.wikipedia.org/w/index.php?title=Doldol&oldid=156366"\nLast edited on 9 Agosto 2015, at 03:38


SONA ni Duterte sasabayan protesta kan transport sector\nSa paagi nin protesta sabay sa gigibohon na State of the Nation Address (SONA) ni Presidente Duerte sa Hulyo 23, ipapaheling kan sektor nin transporte sa Bikol asin iba pang rehiyon na sinda nagkakasararo nganing ibiklad sa administrasyon Duterte na pusog nindang pigcocontra an iimplementar na phaseout sa nag-eedad nang quince años nang mga pigkakayod na pampasajerong jeepney na tinatawan nalang sinda nin plaso sa laog nin walong bulan.\nNag-organisar an mga operator asin chofer nin jeepney na pigngaranan na No to Jeepney Phaseout, Camarines Sur asin igwa na kaini sa Albay asin iba pang provincias sa Kabikolan maging sa iba pang mga rehiyon huli ta rinibong operator asin chofer an apektado kun ipapadagos kan Land Transportation Franchising and Regulatory Board (LTFRB) an estrictong implementasyon kan jeepney modernization program.\nSi Joel Pillogo, lider kan Condor- PISTON sa Camarines Sur nagpahayag na sa ginibong forum kan mga jeepney operator asin driver sa Barangay Hall kan Del Rosario, Ciudad nin Naga na naging bisita si George San Mateo, National President kan PISTON nagkasararo sinda na magbilog kan No to Jeepney Phaseout Coalition na an napili digding opisyal na parataram iyo si Mar Ravallo kan Libmanan Transport Cooperative.\nKatuyohan kan grupo na ipaglaban ninda an diretso laban sa phase out dawa na ngani dai man sinda nagcocontra sa modernization program alagad kun hahalian sinda nin hanap buhay saindang ilalaban mantang dakul pang mga jeepney an nasa kondisyon pa an saindang makina alagad papalapaon sana.\nPapabakalon kami nin abot sa P1.8 milyon na EJeep na dai man kaya kan mga operator mapapaboran sana digdi an mga darakulang capitalista, sabi pa ni Pillogo.\nBako lang sa halangkaw na presyo alagad halabaon an mga rekisitos antes makabakal an mamahalon na pampasajerong Ejeep, sabi pa.\nKun digdi lang sa Camarines Sur maabot sa 2,700 na mga jeepney an apektado asin 3,000 sa Albay asin rinibo pang pampasajerong jeepney hali sa Catanduanes, Camarines Norte, Masbate asin Sorsogon.\nNasa 97 por ciento kan mga operator an nag-atendir sa sinambit na forum hali sa limang congressional district kan Camarines Sur.\nBoot sabihon kaini dawa dai sinda nagkakasurondo kun may transport strike alagad kun sa lado nin phaseout isyu saindang ipaglalaban na dai ini mangyari.\nSa nakatalaan na SONA ni Duterte sa Hulyo 23 bako lang digdi sa Camarines Sur asin Bikol an malansar nin protesta envez maging sa manlaen-laen na rehiyon. Afuera pa kan isyung ini saindang ipapadagos an pagcontra sa TRAIN law na an apektado digdi iyo an pobreng namamanuan bako lang an reclamo ninda sa padagos na paglangkaw kan presyo sa produkto nin petrolyo.\nAn mga progresibong grupo nagsusuporta sa pinalalaban kan sektor nin transporte mantang sinda nagkakasararo sa gigibohon na protesta.\nNakatalaan man magpaluwas nin sadiring version nin SONA an progresibong grupo sa isyu sa mga pangako na dai man na-iimplementar, pagdenuncia sa mga nangyayaring extra judicial killing, pagratak sa Mahal na Dios na inapod niyang ‘‘Stupid’’ asin iba pang mga pig-andaman nindang listahan na kaipuhan maaraman kan namamanuan an isyu laban sa administrasyon Duterte.


Kabtang sa pagtiripon\nPagmantenir kan Kingdom Hall\nSinasambit kan Biblia an duwang grupo nin Kristianong mga lalaki na nag-aasikaso kan mga paninimbagan sa kongregasyon—‘mga paraataman asin ministeryal na lingkod.’ (Filipos 1:1, NW) Sa pangkagabsan, may nagkapirang paraataman asin ministeryal na lingkod sa lambang kongregasyon. Ano an ginigibo kan ministeryal na mga lingkod para sa kapakinabangan mi?\nNagtatabang sa mga elder sa lokal na kongregasyon. An ministeryal na mga lingkod espirituwal an kaisipan, maaasahan, asin sadiosan na mga lalaki, na an nagkapira hoben asin an iba may edad na. Inaasikaso ninda an importante pero sa parate rutinang mga bagay na pang-organisasyon asin pisikal na mga gibohon sa kongregasyon. Huli kaini, nakakakonsentrar an mga elder sa paninimbagan na magtokdo asin magpastor.\nNaglilingkod sa praktikal na paagi. An nagkapirang ministeryal na lingkod inaasignaran bilang attendant tanganing taratarahon an gabos na nag-aatender sa mga pagtiripon. An iba nag-aasikaso kan sound system, pagdistribwir nin publikasyon, kuenta kan kongregasyon, asin pag-asignar nin teritoryo sa mga miembro kan kongregasyon. Nagtatabang man sinda sa pagmantenir kan Kingdom Hall. Puede man sindang pakiolayan nin mga elder na magtabang sa mga may edad na. Ano man an iasignar sa ministeryal na mga lingkod, an pagigin andam nindang gibohon iyan dahelan tanganing igalang sinda kan gabos.—1 Timoteo 3:13.\nNagtatao nin marahay na halimbawa bilang mga Kristiano. An ministeryal na mga lingkod pinipili basado sa marahay na espirituwal na mga kualidad ninda. Kun may mga kabtang sindang ipinepresentar sa mga pagtiripon, napapakosog ninda an pagtubod mi. Paagi sa pangengenot ninda sa paghuhulit, namomotibar kami na orog na magmaigot. Huli sa pakikikooperar ninda sa mga elder, mas nagkakaigwa nin kagayagayahan asin pagkasararo. (Efeso 4:16) Pag-abot nin panahon, puede man sindang makualipikar bilang elder.\nAnong klaseng mga lalaki an ministeryal na mga lingkod?\nPaano an ministeryal na mga lingkod nakakatabang sa kongregasyon na magpunsionar nin areglado?\nKada magduman ka sa Kingdom Hall, makimidbidan sa saro sa mga elder o ministeryal na lingkod sagkod na magin pamilyar ka sa sainda gabos asin sa pamilya ninda.\nI-share I-share Ano an Papel kan Ministeryal na mga Lingkod?


Home / Bicol News / Camarines Sur / Manila / Politics / Motion to quash kan 194 caso ni Andaya sa Sandiganbayan, ibinasura\nMotion to quash kan 194 caso ni Andaya sa Sandiganbayan, ibinasura\nBicol Standard Newspaper Thursday, March 07, 2019 Bicol News, Camarines Sur, Manila, Politics\nMANILA (Bicol Standard) -- Dae nagtugot an Sandiganbayan na idismis an 194 caso criminal na inaatubang ni Camarines Sur 1st Dist Congressman Rolando Andaya na man koneksyon sa P99 milyones na Malampaya fund scam.\nSa 28ng dahon na resolution na may fechang Marso 6, ibinasura kan 3rd Division kan Sandiganbayan an motion to quash ni Andaya, huli ta an pag dismiss kan caso contra saiya na mayo nin full blown trial bakong tama o magkakanigo sa parte kan prosecution.\n"An mga argumento asin allegasyon kan prosecution, siring man an gabos na argumento asin defensa kan akusadong si Andaya Jr., kaipohan na dangogon kan jusgado sa tamang panahon, ta digdi sinda hahagadan na mag sumitir nin mga evidencia", sabi kan Sandiganbayan.\nSi Andaya, sa saiyang mosyon, nagsabi na an inaatubang niyang 97ng counts nin graft asin malversation through falsification "fatally defective" nin huli ta dai ipinaheling kun ano an saiyang participasyon sa crimen.\nNag rason si Andaya na an saiyang ginibo iyo an mag aprobar sana kan special allotment asin release order asin an notices of cash allocations kan kantidad P900 milyones.\nAn sinambit na fundo para sa relief operations and rehabilitation kan mga lugar na affectado kan Tropical Storm Ondoy asin Pepeng sa pag ultanan kan 2009 asin 2010, na parte kan saiyang obligasyon asin trabaho bilang secretaryo kan Department of Budget and Management.\nSabi ni Andaya an issue dapit sa conspiracy mga allegasyon sana asin mayo nin malinaw na paliwanag kun pano nangyari ini.\nMientrastanto, an Sandiganbayan nagsabi na an caso contra ki Andaya sufficiente sa forma.\nSinambit kan Sandiganbayan na base an resolution kan Augusto 2018 na nagsaysay na an kaipohan sanang gibohon kan prosecution iyo an sambiton sa charge sheets an "ultimate facts."\nAn ibang bagay arog kan mga evidencia na masuporta kan "ultimate facts" asin detalyes kun pano nakomitir an crimen, dai kaipohan na sambiton sa information, sabi pa.\nDai man kaipohan si Andaya na mag participar sa gabos na aspeto asin detalyes kan crimen para mag existir an conspiracy ta pwedeng iba man si saiyang trabaho, asin iba man sa mga co-accused, sabi kan resolution.\nKun may conspiracy, an gibo kan saro, gibo kan gabos.\nSi Presiding Justice Amparo Cabotaje-Tang an nag surat kan resolution, na pinaboran ninda Associate Justices Bernelito Fernandez asin Ronald Moreno.\nSi Janet Lim Napoles na condinado na sa casong plunder, kabale man sa casong ini.\nMotion to quash kan 194 caso ni Andaya sa Sandiganbayan, ibinasura Reviewed by Bicol Standard Newspaper on Thursday, March 07, 2019 Rating: 5


BECA mapadara nin mga lineman sa Visayas\nAn Bicol Electric Cooperative Association (BECA) nagpadara kan saindang grupo nin mga lineman na inapod na Task Force Kapatid na naglarga kan Lunes, Deciembre 27, nganing magtabang sa pagbangon kan mga lakma nang mga linya asin poste kan mga cooperativa nin electricidad sa rehiyon kan Visayas na piglaila kan Super typhoon Odette.\nAn BECA kumpuesto nin onseng cooperativa nin electricidad sa anom na provincia kan Kabikolan, an saindang sarong organisasyon pakatapos tolos kan paglamasa nin calamidad sa Visayas nag-urulay nganing magpadara nin augmentation kan mga lineman asin igwa nang naglarga kan Deciembre 27 mantang si iba naglamag ngunian na semana.\nSi Rinner Bucay, opisyal na parataram kan Camarines Sur II Electric Cooperative (Casureco II) kabale sa Task Force Kapatid an saindang grupo dara an boom truck asin sarong utility truck kaibanan an mga lineman na kumpleto nin mga kagamitan sa pagsulit kan mga linya asin poste.\nAn gabos na gastos kabale na sa gasoline papasanon na kan cooperativa na mapadara kan saindang personajes asin dai na maasa sa cooperativa nin electricidad na apektado kan nakaaging calamidad.\nAn saindang organisasyon nin mga cooperativa nin electricidad bako lang sa Bicol envez sa enterong Filipinas igwa nang kasundoan na ano man na panga-ngaipo sa rehabilitasyon na inagihan nin calamidad nasadiri nang iniativo nganing magtabang.\nGrupo kan Task Force Kapatid kan Casureco II madedestino sa provincia nin Bohol sa laog nin sarong bulan nganing magtabang mapabangon an mga linya asin poste nin kuryente na apektado kan paglaila kan super typhoon ‘‘Odette’’.\nAn mga lineman hale digdi sa Bicol huli kan ‘‘call of duty’’ sa sainda nang destinong cooperativa nin electricidad masabat nin bagong taon bako na muna sa saindang familia asin pigtawan nin prioridad na ma-ayudahan an biktima nin calamidad na sagcod sa ngunian mayo pa nin suplay nin kuryente.\nAn grupo kan lineman hale digdi sa Bicol sa rehiyon Visayas na muna ma-estar sa laog nin sarong bulan defende kun sain sinda madedestino.\nKabale sa mga lugar na inagihan kan calamidad iyo an Negros Oriental asin Negros Occidental na kun haen digdi nag-landfall si bagyo kan Deciembre 17. An Siargao, Bohol, Cebu, Leyte asin iba pang provincias sa Visayas.\nAn ibang rehiyon nagpadara man kan saindang augmentation nganing maparikas an rehabilitasyon kan mga linya asin poste sagcod na maibalik an suplay kan kuryente.\nIni kasimbagan sa pangapudan kan Department of Energy na magtarabangan mapabangon tolos an suplay kan kuryente sa mga apektado kan calamidad.\nMientras tanto, an National Electrification Administration asin Alliance of Dissatisfied Consumers Movement (NEA – ADCOM CUCA INC) saindang kinukundenar an Philreca Party list huli ta ginagamit sa politica an Task Force Kapatid kan NEA na nacrear ni dating administrator Fr. Francisco Silva kan 2002.\nKinumfirmar ni Eric Bucoy, Presidente kan ADCOM na sinda an nasa likod kan pig-post sa social media na kinukundenar an Philreca sa padagos na paggamit sa politica kan task force na nagtatabang na mga cooperativa nin electricidad sa ‘‘restoration’’ kan suplay nin kuryente sa mga provincia na piglaila kan super typhoon Odette sa rehiyon kan Visayas.\nAn Task Force Kapatid ‘‘legacy’’ yan ni Fr. Silva bako kan sinambit na party list asin iba pa nindang pag iriba ninda sa partido, sabi pa ni Bucoy.\nAlagad an parataram kan Casureco II, Bucay nagpaliwanag na an Philreca iyo an nagtatabang nganing maghiro an mga cooperativa nin electricidad sa nasyon para magtabang sa restoration kan suplay nin kuryente sa mga provincia na apektado kan nakaaging calamidad.\nNormal yan sa politica kun igwang mga tuyaw, sabi pa ni Bucay. (dpa)


Kasalan po an maanggot? Boot ko pa na maliwanagan. Salamat po!\nSalamat man sa saimong hapot. An pag-anggot o an kaanggotan, sabi ngani ni Aristoteles, dawa siisay puedeng maanggot. Saro ini sa mga pasyon nin tawo. Kaya maski an mabooton na tawo, puedeng maanggot. Igua nin pag-anggot na tama an dahelan, tama an grado kan kaanggotan, tama sa panahon, tama an paagi, asin tama an kinaanggotan. Ini bakong kasalan. Maroromdoman na si Jesus man, naanggot duman sa mga tawo na ginibong saod an templo.\nAlagad an kaanggotan puedeng magin lason sa laog kan puso nin tawo. Orog na kun ini labis, o dara nin maraot na intensyon, o igua nin malisya. Malisya, boot sabihon pagmawot sa karatan nin kapwa.\nAn kaanggotan kun ini pagparasarayon sa puso, nagigin lason na iyo man sana na makakaraot sa tawong nagsasaray nin kaanggotan. Susog sa satuyang eksperiensya, kun dai niato naipapahayag an satong kaanggotan, napapano kita. Asin an pagmating ini luhay-luhay na nagdadagdag -nagrararom an kaanggotan, sagkod na napupurisaw asin nadidisturbo an tawong may kaanggotan. Dai siya napapanoltol asin garo baga nagkakalakaga an dugo niya kun sakaling naroromdoman niya liwat an saiyang kaanggotan.\nAno an puedeng gibohon? Ipahayag ini, ihiras o ipag-istorya sa amigo o sa sarong counselor; ipahayag sa paagi na dai makakadanyar sa iba.\nAn kaanggotan iyo an saro sa pinakamasakit na pugolan. Alagad iyo ini an pinaka-nakakaraot na pagmati; nagdadara sa dakul na problem asin nagbubunga nin kulog asin kulog-boot.\nKun an sarong tawong anggot na marahay, nadadara siya sa pagbalinghaw, pagtaram nin makulog na tataramon maski sa saiyang mga mahal sa buhay; nakakadara nin distroso sa iba; nakakakulog nin kapwa.\nIgua nin kasabihan sa Latin: ‘Remedium ira est mora.’ An saimong pangaran palan, an boot sabihon, kaanggotan. An remedyo daa sa kaanggotan iyo an papugol (delay).\nIgua man nin nagsasabi: “Dai pagbulongon an kaanggotan kundi kontrolon, pugolan.’ Mahalaga an ‘self-control’.\nAno an puedeng gibohon? Kun naaanggot, mag-ontok, maghangos nin hararom asin magbilang sagkod sampulo, asin magsambit nin mga tataramon arog kan ‘pasyensya (patience), magin maboot (be kind), katoninongan (peace), asin pagkamoot (love).\nPuede man maghapot sa sadiri: ‘Ano kaya an magigin resulta kun dai ko pugolan an kaanggotan? Ini daw makakatabang o makakapa-lala kan sitwasyon?’ Puede man na magsambit nin mga tekstong gikan sa Biblia na nakakapa-kalma.\nKaya kaipuhan na gayo na manodan an pagpugol sa sadiri. Sabi pa sa Biblia: ‘Dai mo pagtugotan na magsulnop an saldang sa saimong kaanggotan.’\nOrog sa gabos, kaipuhan igua nin tunay na pagmawot na pugolon an sadiri sa mga panahon na naaanggot.\nSabi niato, bako ining madali, kaipuhan man an pamibi asin an grasya nin Dios.\nTabangan kita sa padagos na pagtalubo sa marahay na pag-uugali asin sa karahayan.


Paghorop-horop: Ika-XX Domingo kan Ordinariong Panahon\nGikan sa Sambanwá Bicol Missalette, 16 Agosto 2020\nSa Evangelio niato ngonian, nadangog niato an istorya kan babaeng taga Canaan na igwa nin tolong rason na mayo siyang derecho na maghagad nin pabor ki Hesus. Enot siya sarong babae, para sa mga Judeo an babae hababa sa kumunidad. Dai pinagtatawan nin halaga. Panduwa, siya sarong taga Canaan pigkokonsiderang sinda mga kaiwal kan mga Israelita asin pangtolo siya sarong pagano. Para sa mga Judeo, an mga pagano mayong lugar sa sociodad nin huli ta maati an saindang rasa.\nKun sa kawat na baseball, an babae sa Evangelio, struck out na sa karawat. Mayo na siyang paglaom na makukua an saiyang hinahagad.\nIgwang kasabihan si Winston Churchill “Success is stumbling from failure to failure wiith no loss of enthusiasm.” An kapangganahan iyo an pagbangon sa paulit ulit na kadaogan na kun saen dai nawawara an sigasig asin kamawotan sa buhay.\nTotoo an babae sa Evangelio igwa nin tolong kakundian o kaulangan. Alagad igwa man siyang tolong mahahalagang bagay na kaipuhan nin sarong nagmamawot nin kasimbagan sa saiyang kahagadan.\nEnot an babae igwa nin tunay na pagkamoot. Bilang ina, an saiyang pagkamoot sa saiyang aki mayong pakakaulang. Totoo saro siyang pagano, alagad maski ngani siya siring, an saiyang pagkamoot dakulaon na maray. An pagkamoot niya nakakaagid sa pagkamoot nin Dios na gigibohon an gabos mailigtas sana kita. Sa siring na pagkamoot, natanyog si Cristo.\nPanduwa, siya babaeng igwang pagtubod. Inapod niya si Jesus na Aki ni David. Saro ining titulong pampolitika alagad pano nin kahulugan asin respeto. Digdi minapoon an pagtubod niato, na mamidbidan niato si Cristo asin igalang niato siya sa satong pagkabuhay aroaldaw.\nAsin an pantulo, siya pursigido. Dai nagsusuko tolos. Sa saiyang pagpamibi maski tolong beses siyang sinayumahan, paulit ulit man giraray siyang nakemaherak. Siya sarong modelo nin pag-pamibi asin kapakumbababaa. Para saiya, an pamibi bakong ritual kundi sarong kamawotan na makarani sa Dios, asin kamawotan na masimbag an saiyang pag-arang ki Hesus.\nDakul kitang mga kahagadan sa buhay. Ngonian na mga aldaw, afuera sa pakimaherak saiya na tabangan kita sa satong inaagihan na pandemia, dakul pa kitang mga personal na pangangaipo.\nKun sa enot nakasentro kita sa pagkatawo kan babae, alagad katapus-tuposi kaini, mahihiling niato an daing sagkod na pagkamoot ni Cristo sato gabos. Mayo siyang pinipiling rasa or relihiyon. Siya an Dios na magpapaumay sa gabos. Dai sana kita magluya kundi padagos na magsarig asin magtubod sa saiyang kapangyarihan asin pag-ampon.\nGiya sa Paghorop-horop para sa mga SKK\nAnong pagyayari sa buhay ko na nagluya an sakong pagtubod sa Kagurangnan?\nAno an mga tanda na ako nakamate nin danay na pagkamoot asin pag-ampon ni Hesus


Eleksiyon sa Masbate, matuninong - JOTG\nAn provincia nin Masbate na cada pirilian nasa irarum kan Comelec control, alagad sa nagtapos na midterm elections kan Mayo 13 heneralmente naging matuninong an paz y orden huli kan higot na seguridad kan Joint Operation Task Group (JOTG).\nIni base sa nagtapos na pirilian hasta sa pagtapos kan mga escutenyo sa mga polling center sundo sa paghatud kan mga election paraphernalia sa mga board of canvassers.\nIgwang duwang armed group an Masbate na kapot nin mga politico dai nakabuelo huli kan mga operasyon kan task group.\nSi Col. Teddy Toribio, pamayo kan task group kabale an mga elementos kan Philippine National Police sa Bikol sa pamamayo ni Brig. General Arnel Escobal sa magkasuhay na mga pahayag naheling ninda an matuninong na pirilian sa suporta kan comunidad asin kan mga politico.\nNakatabang si amay na pagkakadakop kan duwang miembros kan duwang armed group sa provincia sagcod na nabantayan kan task group nganing macierto an matuninong na pirilian.\nSinabi ni Toribio na igwa man giraray nin mga insidente nin harassment asin pagprobar na maghasok nin kariribokan alagad amay nindang nakontrolan nganing dai makahiro.\nAn PNP asin Philippine Army parejong nagwarak kan saindang tropa sarong bulan antes pa kan pirilian nganing dai makabuelo an mararaot na elementos orog na an armed group, sabi pa kan task group.\nAn misyon kan task group magpapadagos sagcod sa pagtapos kan election period sa Hunyo 13, 2019.\nAfuera kan harassment kan ibang mga lider nin candidato, sinabi man ni P/Major Malou Calubaquib, opisyal na parataram kan Camp Semion ola igwa man giraray sindang nagkadarakop na envuelto sa vote buying na nakakumfiscar sinda nin labi sa 400 mil pesos kadakli kan mga nagkadarakop hali sa provincia nin Masbate.\nSa kaenterohan kan rehiyon Bikol naging matuninong an pirilian afuera kan katorceng pagsinutil sa liquor ban na kun haen 41 an mga nagkadarakop sagcod na dagos nang sinangatan nin caso.